text:
Kralendijk- Segun gezaghèber Edison Rijna, aeropuerto di Boneiru tin ku keda habrí a pesar di e echo ku e isla a pasa pa un fase di ‘lockdown’.
Esaki Rijna a bisa den reakshon riba preguntanan ku prensa a hasi na e promé mandatario durtante un konferensia di prensa djamars atardi. “Aeropuerto di Boneire ta hopi importante i ta importante pa buelonan sigui” asina Rijna a bisa. Segun Rijna, nos ta depende di aeropuerto entre otro pa karga ku tin ku yega e isla.
Pasahero
Rijna no a kontestá masha kla ora ta trata buelo di pasahero. Por dedusí for di palabra di gezaghèber ku lo no sera Boneiru pa buelonan di pasahero.
Rijna a bisa si ku e ta fèrwagt ku hopi ménos hende lo bishitá e isla den tempu benidero. “Boneiru awor aki ta un pais di riesgo haltu. Konsiderando esaki, mi ta fèrwagt ku e kantidat di buelo i pasahero lo baha konsiderablemente den e tempu ku ta bin aki”, asina Rijna a splika.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


c: text/html

text:
Tabata alrededor di 10:20 pm ora cu polis a duna un auto marca Toyota modelo Agya color blanco numera A-24597 señal pa para den e area di Sero Teishi pero e no a para. A start un persecucion cu a termina te na Ser’i Janchi na Noord. A subi Adriaan Lacle Boulevard, sigui pa Van Leeuwenhoekstraak, RCA, rotonde Tanki Leendert, Catiri y termina na Sero Janchi.
E persecucion no tabata uno facil, a activa por lo menos dies patruya di polis. A hasta paga luz pa purba core pa polis, pero e helicopter tabata siguie na tur momento. Den e proceso di core pa polis el a dal contra di dos auto, un auto particular y un patruya di polis. A detene dos persona, no solamente e chauffeur pero tambe su pasahero.
Ambos ta relativamente hoben. A transporta nan pa warda di polis p’asina presenta nan dilanti un subfiscal. Na final a takel e auto y confisc’e pa djey hib’e pa warda di Balashi. Na final por conclui cu un auto cu motor chikito a logra core y activa basta polis.

robotstxt: allowed

filter: keep


text:
WILLEMSTAD – E selekshon di Kòrsou U-20 a pèrdè su promé partido den e klasifikatorio pa mundial U-20 di FIFA na Stadion Ergilio Hato. Na ultimo ora FIFA a trese kambio den e skema di partido i en bes di enfrentá Anguila, e selekshon di Kòrsou a enfrentá Cayman Islands ayera. Na di 45 minüt di e promé tempu e selekshon di Cayman Islands a habri e markadó. Den e di dos tempu di e partido Kòrsou tabata ataká en buska di e empate pero no por a logra esaki I a pèrdè ku skor di 1-0.
Den e partido mas tempran e selekshon di St. Kitts & Nevis a golia Anguila ku skor di 7-0. Djabièrnè 1 ougùstùs e selekshon di Kòrsou lo enfrentá Anguila, 9’or di anochi na SDK.


text:
Inflashon Hulanda Karibense ta subi
Den e promé kuartal di 2022, produkto- i servisio di konsumidó na Boneiru tabata 9,9 porshento mas karu ku un aña anterior. Den e di kuater kuartal, ainda inflashon tabata 5,7 porshento. E prèis di koriente a subi ku 31,1 porshento i di awa ku 6,7 porshento kompará ku un aña anterior. E prèis di gasolin a subi ku 26,6 porshento kompará ku e promé kuartal di 2021. CBS ta indiká esaki a base di e índise di prèis di konsumidó na Hulanda Karibense.
Na Sint Eustatius prèis a subi ku 4,9 porshento anual. Den e di kuater kuartal esaki tabata 2,7 porshento. E oumento aki ta prinsipalmente debí na e oumento di prèis di koriente, awa i alimento. Na Saba, inflashon a subi di 4,0 porshento pa 6,7 porshento den e promé kuartal di 2022. Koriente, alimento i artíkulo di uso personal a provoká e oumento di inflashon na Saba.
Prèis na Boneiru a subi ku 4,9 porshento kompará ku e kuartal anterior
Kompará ku e último kuartal di 2021, prèis na Boneiru a subi den e promé kuartal di 2022 ku 4,9 porshento. E oumento ta debí prinsipalmente na e finalisashon di e supsidio di COVID-19 riba e tarifa básiko (vastrecht) di energia i awa for di desèmber 2021. Huntu ku e oumento di gastu variabel di energia, esaki a resultá den un oumento di 43,5 porshento riba prèis di koriente i 29,2 porshento riba prèis di awa. E gastunan di transporte a oumentá ku 3,6 porshento: gasolin a subi ku 6,8 porshento, diesel tabata 9,0 porshento mas karu i pasashi di avion a bira 2,7 porshento mas karu ku e kuartal anterior. Mas aleu, prèis di alimento a subi ku 1,7 porshento
Prèis na Sint Eustatius a subi ku 1,5 porshento kompará ku e último kuartal
Prèis pa konsumidó na Sint Eustatius a subi den e promé kuartal di 2022 ku 1,5 porshento kompará ku e último kuartal di 2021.
Prèis di awa i koriente a subi den e último kuartal ku 11,0 i 10,2 porshento kompará ku e di kuater kuartal di 2021. Muebel tabata 14,3 porshento mas karu den e promé kuartal di 2022 kompará ku e kuartal anterior.
Prèis na Saba a subi ku 2,4 porshento kompará ku e último kuartal
Na Saba, produkto di konsumidó tabata 2,4 porshento, pa promedio, mas karu ku den e di kuater kuartal di 2021. Bibienda a bira 5,4 porshento mas karu debí na oumento di prèis di koriente (25,1 porshento) i material di konstrukshon (3,4 porshento). Muebel a bira 19,0 porshento mas karu e kuartal aki i prèis di ekipo di oudio i vidio a subi ku 9,9 porshento. Prèis di artíkulo di uso personal a subi ku 9 porshento.
Sifranan tentativo
A ahustá e sifranan preliminar durante e di kuater kuartal di 2021 pa Sint Eustatius i Saba debí na un ahuste di e sifranan di enseñansa.
E sifranan di e promé kuartal di 2022 ta preliminar i lo keda stipulá definitivamente ora ku publiká e sifranan di e dos kuartal di 2022.
Fuentenan:
StatLine: Caribisch Nederland
https://opendata.cbs.nl/CBS/nl/dataset/84046NED/table?dl=BFA9


text:
Aruba
Cleymer Ramirez lo representa Aruba na Paris
Cleymer Ramirez miho conoci como “Trackmaster” ya cu esaki ta su “full time job” na Bushiri Karting Aruba, ta cla pa representa bandera di Aruba y Republica Dominicana na e SWS International Final na Paris, Francia.
E piloto hoben aki cu a sa di bira campeon SWS SODI na Bushiri Karting durante e temporada 2021, lo biaha dia 27 di juni proximo pa Paris unda e lo laga tur cos riba pista pa por bin cu e premio maximo Aruba.
SWS ta un Campeonato internacional di karts cu ta patrocina door di e marca SODI y ta cori riba diferente pista rond mundo y tambe na Bushiri Karting Aruba.
Durante un aña largo ta competi den diferente careda cu karts nan cu motor 4-stroke unda ta acumula punto y e esun cu mas punto na final di e temporada ta gana un ticket pa participa na e gran final.
Cleymer ta sinti su mes ful prepara pa e reto aki, unda e ta siguiendo un dieet hopi estricto hunto cu un schedule di training bastante amplio. E piloto lo biaha 1 siman prome cu e final pa asina duna su mes un chens pa adapta na pista y na e condicionnan climatico.
Por ultimo Cleymer kier duna un danki na tur su sponsor nan cu a sa di yud’e yega e gran final aki.


text:
E NO TA UN SORPRESA pa descubri cu e prome poesia di Aruba skibi na Papiamento ta un homenahe na un atardi tropical y unico na e parti special aki di mundo - e atardi di Aruba. Varios poeta local a inmortalisa e atardi di mas dushi cu 'mi conoce . . .
JULIO MADURO, Shon Julio (Aruba, 12 di april 1924), tambe a declara e impacto profundo y particular di Aruba su atardi den su poema 'Pakiko mi ta Arubiano':
Mi Ta Arubiano !
Tur Atardi Ora Solo Ta Bai Awa
Mi Ta Corda Mi Mamá.
Y ken su curason e atardi di Aruba no a yega di conkista ? E ta e parti mas dushi di un dia riba mi isla, y su bahada di solo ta un fuente grandi di inspiracion. Semper cla. Semper cerca. Semper liber.
'Atardi' ta skibi na Santa Cruz na juni di 1907, tempo cu su autor tabata tin apenas 27 aña. E poesia di 11 strofa ta considera di ta e prome poesia skibi na Aruba den nos lenga crioyo. E poeta Arubano FREDERIK (FECHI) J.C. BEAUJON (1880-1920), ta admira e bahada di solo y hacie eterno den su descripcion poetico di un atardi tipico di Aruba na cuminsamento di siglo 20. Un epoca hopi diferente - prome cu Aruba a conoce e industria di rafina petroleo. Tempo cu fostaat tabata pone pan riba mesa di un isla cu menos di dies mil habitante. Tempo cu tabata gana pan cu 'sodó bruin y dushi'.
Pa lectornan moderno manera nos, e ortografia (fonologico) improvisa ta resalta cu su combinacion di influencia Hulandes y Spaño: 'Waak e corrá bunita di atardi muriendo/Riba cunucunan coe maishi costoso/Un mano invisible ta pega, ay, haciendo/Coe un luz suave e strellanan tanto precioso !'.
Emocionante pa lesa con na cuminsamento di siglo pasa, e luz di e solo tabata plama atardi riba nos isla cu e mesun gusto di un tata di famia cu ta yega cas cansa for di cunucu: 'I awoor e ta bolbe cansá foi su cunucu/Pa pasa dos or' contento coe su famia'.
E poema su texto completo:
Atardi
Waak e corrá bunita di atardi muriendo
Riba e cunucunan coe maishi precioso
Un mano invisible ta pega, ay, hariendo
Coe un luz suave e strellanan tanto precioso!
Ya e lampinan sin cadena, ma cariñoso
Ta plama nan luz arriba tera y lamá
I silencio mi ta mira Hooiberg, majestuoso
Foi toer su otro compañeronan bandoná
Klok di misa ta canta e ultimo cantica
Dje atardi aki, den e otro nan difunto
Lamchinan ta boela di contento, nan barica
Yen di yerba, comí coe otro compañé junto
Kriki nan ta coeminza koe nan cantica tristo
Bau di yerba coe a bira geel den tera duro
I bo ta tende "Pa awe tardi mi ta listo".
Foi boca d'un trahador c'a cab'i doena furo.
I awoor e ta bolbe cansá foi su cunucu
Pa pasa dos or' contento coe su famia
E ta yena (na braza cologa) un macutu
Pa su yoeuwnan, concomber, pampuna y patía,
Mientras su señora contento gord'i balente
Na cas ta piki paloe deen di sabana
Su yoeuwnan sin nada di corda y impaciente
Ta wak cu alegría foi porta y ventana
Gustoso e ta para mira e excena dja leeuw
I ta pidi "O Dios! laga semper keda 'sina "
I lo a keda para si Cayan su cachó bieeu
No a corre contento, Blaaf e den su camina.
Alfin e ta yega cas rondoná pa toer banda
Di su yoenan y señora coe a sali contré
I ta gosa den su cas chiquito sin veranda
Mas koe masha' hende ricoe cu no sa saludé
Coe su ultimo riqueza ariba rudía
(For di e pan ganá cu su sodó bruin y dushi)
E ta come uní y feliz coe su famia
I ta tira pida carni moli pa su poeshi.
Despues di a gradici su Dios y bisé danki.
P’e parti c’a tok’e den e dia koe a pasa,
E ta cende su pipa y ta hala un banki
Pa scucha na cuminda coe ainda ta hasa.
Si e cuminda koe p’e su señora balente
Coe goesto ta prepara pa e dia di mayan
Cual e ta smaak asina dushi y excelente
Ora e ta comé y partié coe su fiel Cayan.
Lesando e poesia aki, e mama balente den sabana y e alegria di yiunan den espera di nan tata su yegada tur atardi, semper lo keda asina - den nos imaginacion crioyo Caribense. Mescos e tata tabata contempla cu gusto y pidi: 'O Dios! laga semper keda 'sina', e lector ta drenta den un contemplacion, sintiendo algo propio y eterno. Esey ta poesia.
Historia di Aruba su poesia skibi ta uno multi-lengual; cu uzo di Spaño y Hulandes banda di Papiamento. Mientras cu Beaujon tabata skibi semper na Papiamento, e poeta EMILIO LOPEZ HENRIQUEZ (1884- 1967) tabata skibi mayoria di su versonan na Spaño. Na 1977 yiu homber di Lopez Henriquez, Bob Lopez Henriquez, a publica un seleccion di su poemanan titula 'Recordatorio' na ocasion di su di dies dia di fayecimento. Un di su poemanan mas conoci na Papiamento ta 'Mainta'. Inspira pa e momento di dia cu ta trece e speransa diario cu cosnan lo transforma.


text:
Un accidente basta serio a sosode riba e caminda di Camacuri banda di Aruba Bank. Dos auto a dal frontal. Polis y ambulance a bay cu urgencia na e sitio. Dos hende tabata herida uno cu tabata mustra serio. E impacto tabata fuerte.
A cera e caminda diferente parti pa asina e trafico por a sigui sin pasa na e sitio di e accidente. Polis di trafico a cuminsa investigacion. Un dama tabata mustra mas serio.
Mas cu un ambulance a presenta. E autonan no ta sirbi mas.
Cu takelwagen mester a movenan for di caminda despues di e accidente. Pasa di 9 or di mainta e accidente a sosode.


text:
Kuater empleado di SDKK ta bai disfrutá di penshun
Kuater empleado di SDKK ta bai disfrutá di penshun
WILLEMSTAD- Resientemente kuater empleado a tuma despedida di nan koleganan
na prizòn pa por bai disfrutá di nan penshun bon meresí. Tur kuater ta empleadonan
ku a laborá pa hopi aña na prizòn. Den kuadro di esaki gerensia di prizòn a organisá
un aktividat pa gradisí e koleganan aki. Nan ta forma parti di e promé grupo ku a
hasi uso di e asina yama VVU, esta retiro boluntario.
Ta trata di señora N. Cominencia di servisio Mediko, señor Fransisca di servisio di
relashonnan interno, señora C. Anthony di servisio di sastreria i señora R. Sparen
servisio i guia sosial.
Direktor di prizòn señor Urny Floran i tambe e diferente hefenan di departamento a
gradisí e koleganan pa nan trabounan desplegá durante tur e añanan den prizòn i a
deseá nan tur klase di éksito i pa nan disfrutá di nan penshun.
U.L. Florán


text:
Manera tawata anticipa Aruba no lo a haya un Koninklijk Besluit pa e motibo cu tur cifra ta mustra cu Gabinete Wever-Croes ta hiba un maneho responsabel. Pero mes importante cu un bon maneho ta e liderazgo cu cual nos prome minister sra. Evelyn Wever-Croes ta lidera su Gabinete, e coalicion y nos Pais.
NORMANAN FINANCIERO
Manera tur cifra tawata y ta mustra e aña aki, mescos cu na 2018, lo sera cu un presupuesto supletorio budget neutraal. Y pa loke ta aña 2020 Aruba lo cumpli cu normanan financiero ancra den e protocol. Na mes momento ta cumpli tambe cu e normanan di gasto di personal manera palabra cu Hulanda.
PRIORIDADNAN CORECTO
E diferencia cardinal entre e maneho di sra. Evelyn Wever-Croes y esnan di e gabiente anterior ta cu aworaki tin prioridadnan corecto. Ta inverti e recursonan limita den e aparato gubernamental y e fundacionnan cu pa hopi tempo a wordo neglisha.
PA CONCLUI
Nos ta hopi orguyoso di nos prome minister cu poco poco ta restaurando e confiansa den nos pais. Su liderazgo ta e diferencia cardinal pa por a logra esaki apesar di tur contratiempo y mal deseonan di opositornan politico. Nos lo sigui sostene sra. Evelyn Wever-Croes y su Gabinete pa sigui hiba Aruba pa dilanti. Goberna ta algo serio y responsabel y pa saca Aruba di su situacion actual mester tin curashi.


text:
KOMUNIKADO DI KUERPO POLISIAL KÒRSOU Aksidente di tráfiko ku herido
KOMUNIKADO DI KUERPO POLISIAL KÒRSOU
265 / 2017
23 yüli 2017
Aksidente di tráfiko ku herido
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 23 di yüli 2017 alrededor di 05.48’or, Sentral di Polis a dirigí un patruya pa Arubastraat
pa un hòmber drumí den un plas di sanger riba kaminda. Na yegada di e patruya polisial nan a topa
e víktima fuera di konosementu i drumí den plas di sanger i un bròmer algun meter mas leu bentá.
For di un investigashon preliminar ku polis a hasi na e sitio, a sali na kla ku e hòmber (shofùr) di e
bròmer tabata koriendo riba Arubastraat direkshon brùg Juliana ku un velosidat haltu. Den e bògt e
bròmer a subi e “middenberm” i bai dal den un palu di lus riba e “middenberm” ku e konsekuensia
ya menshoná.
Ambulans ku a yega na e sitio i a transportá e víktima di 25 aña di edat pa Poli di SEHOS pa
tratamentu médiko. Despues di tratamentu e víktima a keda interná den hospital.
Departamento di Tráfiko ta kontinuá ku e investigashon.


text:
Dia Internacional pa preservacion di e Capa di Ozon
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Dia 16 di september a keda asigna pa e Asamblea General di Nacion Uni como Dia Internacional pa preservacion di e Capa di Ozon of Dia Mundial di Ozon. Na aña 1995 a cuminsa conmemora e fecha riba cual paisnan a firma na 1987 e Protocol di Montreal, un convenio cu ta trata e substancianan cu ta destrui y por caba cu e capa di ozon. Meta pa observa Dia di Ozon ta pa protehe y salvaguardia e capa di ozon como e tin un rol importante pa proteha salud di hende, medio ambiente y diferente ecosistema.


text:
Notisia
Enfoká notisia
Notisia di polis di djabièrnè 24 di yüni te ku djaluna 27 di yüni 2022
Kralendijk - Ladronisia di skuter - Riba djaluna 27 di yüni a drenta keho di ladronisia di un skuter kolo pretu di marka SYM, numerá MF-3220. E skuter tabata stashoná den besindario di un establesimentu nokturno situá na Kaya Grandi. Entre 12 or i 4.15 or di mardugá, deskonosínan a bai ku e skuter. Ta investigando e kaso.
Notisia di polis di djaluna 20 di yüni te ku djárason 22 di yüni 2022
Kralendijk - Entrada hudisial ku detenshon - Den oranan lat di atardi riba djamars 21 di yüni. Un entrada hudisial a tuma lugá na un kas den e bario di Antriol. E
Notisia di polis di djabièrnè 17 di yüni te ku djaluna 20 yüni 2022
Kralendijk - Aksidente - Riba djadumingu 19 di yüni, alrededor di 8.15 or di anochi un aksidente a tuma lugá riba e krusada di Kaya Korona i Kaya Neerlandia. Pa motibu deskonosí un outo a kore bai dal den un palu di lus. Ambulans a transportá shofùr di e outo pa hospital pa tratamentu médiko.
Notisia di polis di djárason 8 di yüni te ku djabièrnè 10 di yüni 2022
Kralendijk - Kaso di bringamentu ku herido Riba djaweps 9 di yüni sentral di polis a risibí notifikahon tokante un kaso di bringamentu na un restorant situá na Kaya Korona.
Notisia di polis di djaluna 6 di yüni te ku djárason 8 di yüni 2022
Kralendijk - Mèldu - Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
Notisia di polis di djaluna 23 di mei te ku djárason 25 di mei 2022
Kralendijk - Kòntròlnan di tráfiko ta kontinuá ku regularidat - Den e dianan tras di lomba a duna but pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin faha di seguridat i sin hèlm bisti.
Mas notisia
Notisia di polis di djárason 15 di yüni te ku djabièrnè 17 di yüni 2022
Kralendijk - A haña outo prosedente di ladronisia bèk - Riba djaweps 16 di yüni a duna keho di kiebro den un akomodashon turístiko situá na Bulevar E.E.G.
Notisia di polis di djabièrnè 3 di yüni te ku djaluna 6 di yüni 2022
Kralendijk - Aksidente na Kaya Korona - Alrededor di 2.45 or di mardugá di djaluna 6 di yüni, sentral di polis a risibí notifikashon tokante un aksidente ku un skuter riba Kaya Korona. Un persona a topa ku un hòmber benta abou riba kaminda i na algun distansia ,e skuter tambe benta abou. Ambulans a transportá shofùr di e skuter pa hòspital pa tratamentu médiko. Su situashon tabata krítiko. Departamentu di tráfiko ta investigando e kaso.
Notisia di polis di djabièrnè 27 di mei te ku djaluna 30 di mei 2022
Kralendijk - Vários aksidente di tráfiko wikènt tras di lomba - Durante di e wikènt tras di lomba vários aksidente di tráfiko ku herido a tuma lugá.
Notisia di polis di djabièrnè 20 di mei te ku djaluna 23 di mei 2022
Kralendijk - Aksident - Riba djadumingu 22 mei alrededor d i 3 or di mardugá un aksidente entre un outo i un skuter a tuma lugá riba Kaya Nikiboko Nort.
Notisia di polis di djárason 18 di mei 2022 te ku djabièrnè 20 di mei 2022
Kralendijk - Hit & Run - Riba djárason 18 di mei 2022 alrededor di 11:50’or di mèrdia sentral di polis a risibí notifikashon di un ‘hit & run’ riba e sitio di parker di un institushon komersial riba Kaya Korona.
Notisia di polis di djaluna 16 di mei 2022 te ku djárason 18 di mei 2022
Kralendijk - Kachó deskuidá - Riba djaluna 16 di mei alrededor di 10:55’or di mainta, sentral di polis a risibí notifikashon di Dierenbescherming tokante di un kachó gravemente deskuidá na un bibienda den bario di Antriol.
Notisia di polis di djabièrnè 13 di mei 2022 te ku djaluna 16 di mei 2022
Kralendijk - Kiebro den negoshi - Riba djabièrnè 13 di mei 2022 alrededor di 12:30 di mèrdia, sentral di polis a risibí notifikashon di un kiebro den negoshi den bario Nikiboko. A hasi denunsia i e kaso ta bou di investigashon.
Notisia di polis di djárason 11 di mei te ku djabièrnè 13 di mei 2022
Kralendijk - Den oranan di mardugá riba djabièrnè 13 di mei, alrededor di 2.30 or, a detené un hòmber di inisial C.E.J.A. na un kas situá na Kaya Jean B.F. Vitte pa maltrato, ladronisia, destrukshon i violashon di Lei di Opio BES. Mas trempan riba e mesun anochi a detené e sospechoso kaba pa violashon di Lei di Opio BES den Kaya Grandi. Algun ratu despues di esaki el a maltratá un dama. Na e kas a topa ku un mata di mariwana kual a konfiská huntu vários artíkulo mas.
Notisia di polis di djaluna 9 di mei te ku djárason 11 di mei 2022
Kralendijk - Riba djasabra 7 di mei, alrededor di 4.25 or di mardugá un aksidente a tuma lugá riba Kaya Monseignieur Nieuwindt. Shofùr di un outo a bai desviá pa un plas di awa i a pèrdè kontrol bai dal den un palu di lus i a bòltu. Probablemente e shofùr tabata bou di influensia di alkohòl, pero no por a hasi un tèst di supla na e momentu ei komo ku personal di ambulans tabata atendiendo e i despues a bai kuné hospital pa tratamentu médiko. Komo ku dor di e choke den e palu di lus vários waya a los a informá WEB tambe.
Notisia di polis di djabièrnè 6 di mei te ku djaluna 9 di mei 2022
Kralendijk - A topa ku persona morto den kas - Riba djabièrnè 6 di mei, alrededor di 3 or di atardi sentral di polis a risibí notifikashon tokante un hòmber ku no tabata duna señal di bida den un kas situá na Playa Pariba. Na yegada di polis mesora a informá e departamento forénsiko i dòkter. Dòkter por a konstatá mesora ku e hòmber a fayesé. Algu mas lat a rònt af e investigashon i por a konkluí ku aki no ta trata di un morto natural, pero sin indikashon di un krímen. Ta trata di un hòmber di inisial G.R. di 28 aña di edat.
Notisia di polis di djarason 4 di mei te ku djabierne 6 di mei 2022
Kralendijk - A topa kurpa sin bida den kas - Riba djaweps 5 di mei den oranan di merdia alrededor di 12 or sentral di polis a risibi notifikashon ku a topa un homber ku no tabata duna señal di bida, den kas situa na Kaya Comanche. Mesora a notifika e departamentu forensiko di KPCn i tambe dokter. Despues di un investigashon kortiku a konstata un morto natural. Ta trata di un homber di inisial N.A.T. di 43 aña di edat.
Notisia di polis di djaluna 2 di mei te ku djárason 4 di mei 2022
Kralendijk - Detenshon - Riba djárason 4 di mei a detené un muhé di inisial E.H.J.A.S. di 33 aña na un kas situá na Kaya Filomena en konekshon ku destrukshon. E sospechoso tabata hasi bochincha ii hasiendo esaki a destruí vários kos bou di kua un outo ku tabata stashoná na e kas.
Notisia di polis di djárason 20 di aprel te ku djabièrnè 22 di aprel 2022
Kralendijk - Sambuyadó pèrdí sano i salvo - Riba djaweps 21 di aprel sentral di polis a risibí notifikashon ku tabatin un sambuyadó pèrdí na kosta sùit den besindario e sitio di sambuyá Red Slaves. Un grupo a bai sambuyá i na momentu ku nan a Sali bek for di awa tabata falta un sambuyadó. A notifiká Wardakosta i KMar tambe despues di kua mesora a inisiá un búskeda. Algu mas despues a topa ku e sambuyadó algun 100 meter for di kosta. Wardakosta a sake for di awa i bah’e mas serka di kosta kaminda e sambuyadó mes a landa bai kantu. E tabata den bon kondishon i no tabatin mester di asistensia di ambulans.
Notisia di polis di djárason 13 di aprel te djárason 20 di aprel 2022
Kralendijk - Turista ta fayesé - Riba djamars 19 di aprel den oranan di mèrdia alrededor di 1.30 or a drenta notifikashon di un kurpa sin bida na Klein Bonaire. Mesora agentenan di Kuerpo Polisial a sali ku yudansa di Wardakosta pa Klein Bonaire. Akinan trahadónan di e departamentu forensiko a inisiá un investigashon mesora. Ta trata un dama turista di 84 aña di edat ku lo mester a hoga na momentu ku e tabata snòrkel na Klein Bonaire.
Notisia di polis di djaluna 11 di aprel te ku djárason 13 di aprel 2022
Kralendijk - Aksidente frontal entre tres vehíkulo - Riba djamars 12 di aprel alrededor di 10 or di anochi un aksidente entre tres vehíkulo a tuma lugá na entrada di Rincon na altura di Mangazina di Rei. Un vehíkulo ku tabata bayendo den direkshon di Rincon a pèrdè kòntròl i bai dal frontal den e vehíkulo ku tabata bin di direkshon kontrali ku tabata bayendo den direkshon di Playa. E terser vehíkulo ku tambe tabata enbolbí den e aksidente por a desviá nèt na tempu i a keda ku daño solamente na e banda robes di e outo. Ambulans a bai ku tres okupante, dos dama i un hòmber, hospital pa tratamentu médiko. Situashon di e hòmber tabata kritiko. Departmentu di tráfiko ta investigando.
Notisia di polis di djabièrnè 8 di aprel te ku djaluna 11 di aprel 2022
Kralendijk - Detenshon - Riba djasabra 9 di aprel a detené un hòmber di inisial D.M.S. di 40 aña en konekshon ku maltrato. E sospechoso a maltratá un dama ku un bòshi di yabi.
Notisia di polis di djárason 6 di aprel te ku djabièrnè 8 di aprel 2022
Kralendijk - Sambuyadó a fayesé - Riba djaweps 7 di aprel, alrededor di 11 or di mainta sentral di polis a risibí notifikashon tokante un sambuyadó den problema riba laman. E sambuyadó tabata un turista ku a a bai sambuyá ku un grupo riba un boto di sambuyá di akomodashon turístiko i a bira malu miéntras e tabata sambuyá. E otro sambuyadónan a bin kuné ariba i riba e boto na kaminda pa kosta a kuminsá mesora ku reanimashon pero esaki tabata en bano. Algu mas lat dòkter a konstatá morto. Ta trata di un hòmber di inisial J.H.F.G., nase riba promé di sèptèmber 1952.
Notisia di polis di djaluna 4 di aprel te ku djárason 6 di aprel 2022
Kralendijk - Detenshon - Riba djamars 5 di aprel a detené un hòmber di inisial K.F.M.E. di 49 aña di edat na Kaya Grandi en konekshon ku insulto di un ámtenar den funshon i pa destrukshon. Pa motibu di un notifikashon tokante bendementu di droga na un kas situá na Kaya Grandi, a listra e sospechoso durante kua, dor di rabia, el a tira piedra riba un outo ku tabata stashoná. A detené na e sitio. Den e kas a topa ku sèn kèsh ku a konfiská.
Notisia di polis di djárason 30 di mart te ku djaluna 4 di aprel 2022
Kralendijk - Aksidente entre outo i skuter - Den oranan di anochi di djadumingu 3 di aprel un aksidente entre un outo i un skuter a tuma lugá riba Kaya Boneiru. Shofùr di e skuter tabata manehando riba Kaya Boneiru, kual ta un ‘éénrichtingsweg’, bayendo den direkshon di Kaya Grandi. Shofùr di e outo tabata biniendo di direkshon kontrali, pues manehando den direkshon robes i a bin dal den e skuter. Ambulans a transportá shofùr di e skuter pa hospital pa tratamentu médiko. A detené shofùr di e outo pa manehá bou di influensia di alkohòl i a bai kuné warda pa un análisis di rosea. A konsekuensia di resultado di esaki a kita su reibeweis.


text:
NOTICIA
RESULTADO DI E COMPETENCIA DI BAILE WEGANAN ESCOLAR 2022.
ORANJESTAD: Den un Cas di Cultura ‘sold out’ a tuma lugacompetencia di Baile Escolar cu a forma parti di e programadi Weganan Escolar 2022. E scolnan a participa den bailecultural,…
Accidente riba E.J. “Watty” Vos blvd prome cu yega e rotonde panort di Acero
Diamars atardi un oficial di e brigada motorisa yegando e rotonde banda di Acero riba E.J. “Watty” Vos blvd. a topa cu un accidente cu a caba di pasa,…
Glenbert Croes: Unico cos cu por bisa di nos ta cu nos ta semper cla pa yuda hende
Parlamento a trata e ley di FASE dialuna ultimo, e asistencia social cu a yuda hopi mama, tata di famia pa por tabatin pan riba mesa den tempo di e…
Esakinan lo ta e casonan cu lo ser trata den Sala di Corte di Prome Instancia 7 juli 2022
Corte di Prome Instancia 7 juli 2022 Horario Sospechoso Acto Castigabel 08.30 F.R.A. A. ta wordo acusa di destruccion di un porta di cura riba 26 di maart 2022. 09.00…
Polis a yuda y hiba dama cu problema pa warda di polis y a yama su famia pa bin buske
Den oranan di atardi a drenta informe di cu tin un dama canando den un forma no usual riba e caminda di Sero Blanco direccion Oranjestad, mesora a dirigi…
Departamento di Aduana ta pidi biaheronan pa registra articulonan personal prome cu biaha pa exterior
ORANJESTAD – Manera ta conoci, Departamento di Aduana tin e autoridad pa supervisa importacion, exportacion y transito di mercancia. Un parti di e autoridad aki ta consisti di e tarea…
Habitante a yama polis pa persona desconoci cu a subi su tereno pa coy hero bieuw
Diamars mainta a drenta informe di cu tin un persona desconosi riba un tereno na Sero Blanco, mesora a dirigi patruyanan na e sitio. Na yegada di…
Polis a detene dama hulandes europeo bao influencia cu a dal palo di lus y a sigui core bay
Diamars madruga a drenta informe di un accidente na rotonde Sasaki, mesora a dirigi un patruya na e sitio. Na yegada di e patruya a bin compronde cu…
THE HEALTHY WAY, eat healthy and eat smart with “THE HEALTHY WAY” healthy menu! YAMA MESORA!
THEHEALTHYWAY@SETARNET.AWOra bo yama bestel bisa cu ta riba awe24.com bo a wak e menu! Make it a Combo: ?Lunch & Soup or Salad & Soup available Now 15,- awg ?
Accidente cu hende herida pa falta di preferencia na crusada Weststraat/Prof. Lorentzstraat
Dialuna atardi a drenta informe di un accidente cu hende herida na e crusada Weststraat/Prof. Lorentzstraat, mesora a dirigi tanto polis como ambulans na e sitio. Na yegada di…


text: Diasabra madruga a drenta informe di un explosion y candela na un cas den Fiyostraat, mesora a dirigi tanto polis, ambulans y tambe bombero na e sitio. Na yegada di e patruya a bin compronde cu aki ta trata di un explosion den cushina cual a causa candela den e cas. Como cu e candela a produci hopi huma y tabata expande rapidamente polis a opta pa evacua tur e bisiñanan den cercania. Na yegada di bombero mesora a cuminsa combati e candela. Durante e candela un total di 4 persona y un mucha tabata tin mester di atencion medico, na yegada di e ambulans nan a atende e personanan aki y a transporta nan pa hospital.


text:
E famoso presentador di television mericano, Larry King, a muri awe na edad di 87 aña den Cedars-Sinai Medical Center na Los Angeles, unda el a wordo interna despues di a contagia cu coronavirus. Ora Media a anuncia cu profundo tristesa e morto di nan co-fundador, host, y amigo Larry King, den un post cu nan a share riba Twitter di King. Aunke e comunicado oficial no ta revela e causa oficial di Larry King su morto, segun NPR, King a ser hospitalisa recientemente cu COVID-19.
Durante 63 aña y riba e plataformanan di radio, television y e medionan digital, e miles di entrevista, premio y elogio mundial di Larry King ta un testimonio di su talento unico y duradero como presentador. Ademas, aunke tabata su nomber cu ta aparece den e titulonan di e programa, Larry semper a wak e temanan di su entrevistanan como e berdadero streanan di su programanan, y e mes como un simpel canal imparcial entre e invitado y e audiencia.
E comunicado ta continua: “Si e tabata entrevistando un presidente di Merca, un lider extranhero, un celebridad, un personahe escandaloso of cualkier persona, Larry tabata gusta haci pregunta cortico, directo y simpel. E tabata kere cu preguntanan bon pensa usualmente ta brinda e miho contestanan y e no a ekiboca den e creencia ey”. Larry King a presenta e celebre “Larry King Live” cu e cadena di television CNN durante mas di 25 aña.
E ta muri cinco luna despues cu dos di su yiunan a fayece den zomer di 2020: su yiu homber Andy (65) di un infarto y yiu muhe Chaia (51) di cancer di pulmon, cu 23 dia di diferencia. Larry tambe a lucha contra cancer di pulmon y e noticia di e hospitalisacion di Larry King door di COVID-19 a ser informa dia 2 di januari. “Larry a lucha contra hopi problema di salud den e ultimo añanan y tambe ta luchando duro contra esaki, e ta un campeon”, un famia a bisa e momento ey na ABC News. E detayenan di e entiero y ceremonia di e presentador, lo ser anuncia despues y e famia a pidi privacidad den e momentonan aki.


text:
Tanki Leendert, Diahuebs den oranan di marduga, polis ta wordo manda pa un boksmento na altura di e rotonde Tanki Leendert, mesora un patruya di polis a bay na e sitio.
Na yegada nan ta topa cu un Toyota Yaris y ta bin compronde cu e chauffeur probablemente lo tabata biniendo cu velocidad halto, bayendo direccion pariba, no a logra brake na tempo y a bay dal contra e acera.
E impacto tabata basta fuerte cu dobla un di e wielnan cu e no por a sigui core. Un amigo cu a pasa net e momento ey, ey banda a yud’e pusha e auto y pone bandi pazuid.


text:
Farandula
Sr. Pachecho Romer orado di órden durante di lùnch di Kiwanis Club Curaçao
Despues di kasi un aña Kiwanis Club Curaçao a tene un reunión “en bibu” ku su miembronan. Tabata un plaser pa e miembronan porfin topa otro atrobe i interkambiá di opinion. Kiwanis Club Curaçao a sigui ku su reunion nan virtual di durante di e último aña aki pero a yega un momento ku e miembronan tabata sinti e nesesidat pa topa otro personalmente.
This content is exclusive for members
Register or login to unlock this article
Farandula
International Beautiful You Fashion dia 3 di yüli próksimamente na Kòrsou
Willemstad – Próksimamente International Beautiful You Tour di Dewayne Williams (Mr Debonair) lo ta di bishita na Kòrsou tambe. ‘Beautiful You Fashion’ ta un organisashon ku ta hasiendo un gira mundial di kual nan lo bishita mas di 150 siudat òf pais i duna nan konosementu riba e tereno di beyesa, modelahe, diseño etc. Vários parti di Estádos Unídos, Afrika, Europa, Asia, Sur Amérika i den Karibe ta inkluí den nan gira i Kòrsou no ta un eksepshon. Dia 3 di Yuli próksimo International Beautiful You Fashion lo tin su show aki na Kòrsou.
E organisashon ta duna oportunidat na tur persona ku un dia kier biba e momentu di ta den un fashion shou òf ku ke biba e soño di ta riba tarima. Bo por ta profeshonal òf no profeshonal. Pa esnan ku no tin eksperensia den e mundu di modelahe, nan mester hasi un quick training serka Sherry di Mature Model Manegement ku tin un tim ku lo prepará nan. Despues di inskribí manual ta pasa pa hasi esaki digitalmente.
E show mes ta tuma lugá djadumingu 3 di yüli i ta duna oportunidat na tur sekso i di tur edat. Tambe personanan kòrtiku, haltu, diki, yen, curvy, plus size, flaku, tur ta bon bini. Tin oportunidat pa 100 persona i a keda algun lugá ainda. Training nan a kuminsá kaba serka Mature Model Management i por yama na numbernan di telefòn 676-4797, 526-0893 òf 514-4738 pa mas informashon of iskribi riba djadumingu entre 10’or di mainta pa 7’or di anochi na RooseveltCenter ariba mas 25 florin.
Modelonan di Mature Model Management ku forma parti di e show di moda dia 3 di Yuli lo por bai modelá pa e organisashon tambe den ‘Fashion Week’ na New York, bou di ouspisio di Plitzs Fashion Marketing, pa modelá den luna di sèptèmber.
Kasnan di moda ku ke forma parti di e show aki por òf diseñadónan ku ta deseá ekshibí nan trahenan, tambe esnan (Beginners) ku kier mustra nan kolekshon. Ya tin un diseñadó di Barbados ku ta bai bini ku su kolekshon di Urban, tambe di Kòrsou lo tei Eugenie Florentina, Kasnan di moda ‘Caprichos de Mujer’, ‘Kids Paradise’, ‘Asha African Assortment’, Shoe’ Niverse, te ku aworakí. Interesadonan ku tambe kier forma parti di e show aki por tuma kontakto ku Mature Model Management pa forma parti òf mas informashon.
Farandula
Un anochi di magia ku JOEL EL MAGO na Kòrsou
‘Curaçao Magic Show’ kargá ku entretenimentu dia 4 di yüni próksimo
WILLEMSTAD – Djasabra 4 di yüni 2022 Brakkepput Mei Mei ta esenario pa Kòrsou risibí e popular mago JOEL EL MAGO pa un solo presentashon durante ‘Curaçao Magic Show’. Joel El Mago ta un di e magonan mas popular aktualmente despues di su partisipashon eksitoso na ‘Spain’s Got Talent’. Komo ganador di ‘Got Talent Magic’, Joel El Mago a yega na fama internashonal pa su trikinan di magia ku ta sorprendé tur públiko. Tur kos lo ta kla pa 7 ‘or di anochi e evento ranka sali pa entretené e públiko amante di espektakulo aki na Kòrsou. Ku presentashon speshal di Chòkòi i Explosion Dancers.
Joel El Mago kende su nòmber ta Joel Armando Hernández ta un mago outéntiko di 38 aña di edat. E ta originalmente di Cuba pero aktualmente e ta biba na Spaña. Na 2017 e a konkistá e públiko di Spaña ku su presentashon di magia sumamente gustá durante e show popular ‘Spain’s Got Talent’. Joel El Mago ta konosí pa su espektákulo úniko di magia basá riba su talento, ilushon i humor. Alabes e ta un persona ku karisma i ta interaktuá ku e públiko na un manera ku e públiko ta bira parti di e show.
Pues ta un show pa hinter famia. Muchanan te ku 13 aña ta paga NAF 20 florin. Karchi pa adulto ta kosta NAF 55 florin. Pa esnan ku ta deseá di sinta mas serka pa purba deskubrí e sekretonan di Joel El Mago tin karchi VIP Single disponibel pa NAF 85 florin. Mesa VIP di 6 persona ta kosta NAF 750 florin. Pa VIP ticket i mas informashon, por tuma kontakto via numbernan 512-7272, 561-3131 òf 512- 5700.
Karchinan ta optenibel entrante djaweps 12 di mei 2022 na Mensing’s Caminada, Bam Bam Tech Sports Zone, Beep Beep, Pompstation Sta. Maria i tambe ònlain via Tickets Caribbean. Magical Events huntu ku su partnernan Aquarian Pet Store, Magic Shawarma, Alves Supermarket, Vanddis, Vigilante i Daboussi Motors ta invitá pueblo di Kòrsou kompletu bin disfrutá di Joel El Mago dia 4 di yüni 2022 na Brakkeput Mei Mei.
Farandula
Marcha di Seú 2022, djadumingu 3 di Yüli 2022
WILLEMSTAD – Minister di Enseñansa, Siensia, Kultura i Deporte (ESKD), Sr. Sithree van Heydoorn, ta partisipá na pueblo di Kòrsou ku a proponé na Fundashon Kultural Seú Kòrsou (FKSK), pa marcha di seú tuma lugá riba djadumingu, 3 di yüli 2022. Esaki, despues di a hiba deliberashon ku diferente departamento di gobièrnu ku ta envolví ku trabounan pa ku marcha di seú.
Minister a pidi FKSK pa someté e kambio di fecha aki na aprobashon serka su miembronan. Den un reunion riba djárason, 6 di aprel último, gruponan a bai di akuerdo pa organisá un marcha den kuadro di Dia di Bandera. E marcha ta tuma lugá den e fin di siman di Dia di Bandera i ta kulminashon di un seri di aktividat den e fin siman di 1 pa 3 di yüli 2022.
E aktividatnan akí ta kuminsá for di djabièrnè promé di yüli (pronto ta anunsiá e aktividat aki), siguí pa Dia di Bandera ku ta riba djasabra 2 yüli i kulminá djadumingu 3 di yüli 2022 ku e Marcha di Seú. E marcha tin komo lema “Seú ta bai Kaya” i e ruta ta di Tesoro Building, Franklin D. Rooseveltweg, pa Aqualectra na Otrobanda.
Daily Nobo
Segun rumornan persistente: Feyenoord Ke Trese Tahith Chong…
Hensley si tei… 3 “Coach” Di Yankees Inaktivo… Nan a subi 1 “Coach”…
Pa HHW: Wladimir, “Coco” Balentien den selekshon di reino… Dia 8 di yüli Ta Start…
Apesar di ta leshoná: Ozzie Albies lider 2B Di Voto LN All Star Game…
Yankees a kai 2-1 vs Astros: Oscar:”Nos a pèrdè, pero tremendo wega”…
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Barcelona no ta entrega: Bayern ta pidi 60.000.000 pa “Lewa”…
Tin indikashon fuerte: Hulanda ainda lo no ta pidi despensa pa su pasado di esklabitut
Segun hendenan ku ta na altura: Yankees lo hasi Judge pelotero miho pagá… No kontrakt largu si…
Trending
-
Lokal3 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal3 days ago
Tur kaminda tin skarsedat di personal: Na unda tur trahadó di Hulanda a keda ?
-
Deporte3 days ago
Barcelona no ta entrega: Bayern ta pidi 60.000.000 pa “Lewa”…
-
Lokal3 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte3 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…
-
Lokal3 days ago
Defensa a sostené outoridatnan lokal durante ku tormenta tabata pasando Aruba i Kòrsou
-
Deporte2 days ago
Apesar di ta leshoná: Ozzie Albies lider 2B Di Voto LN All Star Game…
-
International3 days ago
Putin a atvertí ku lo bai tin un di tres Gera Mundial si nan ataka Crimea


text:
SIRIA – E atake riba un konvooi di ayudo di e Red Half Moon na Siria, ta trabao di e avionnan di combate Ruso. E trupanan Sirio no ta dispone di manera pa por haci cierto atakenan, segun funcionarionan Mericano.
Rusia ta desmenti cu e konvooi na Aleppo a wordo ataca pa nan, segun CNN. Esaki lo tabata militantenan cu a ataca e caravana di ayudo desde tera. Esey lo mester wordo clarifica door di imagennan di video di e atake. Tambe e daño di e vehiculonan no ta cuadra cu un atake aereo.
Merca ta bisa cu dos avion di combate SU-24 Ruso a bula riba e konvooi un rato prome cu e atake. Nan ta haci Rusia responsabel pa e atake aereo.
E caravana di ayudo, cu cuminda y remedi, pa e ciudad Aleppo, a wordo bombardea dialuna anochi. Tambe un deposito y un hospital a wordo alcansa. Akinan por lo menos 20 boluntario a fayece.
Demasiado peligroso
A base di e atake, Merca y Cruz Cora a dicidi pa duna un ayudo na e konvooinan. E ta demasiado peligroso pa organisacionnan humanitario pa por haci nan trabao.
Fuente: RTL Nieuws


text:
NOS SELEKSHON NASHONAL MASKULINO U-20 LO PARTISIPÁ NA E SEGUNDO BUÈLTA DI E CONCACAF MEN’S U-20 CHAMPIONSHIP KU LO TUMA LUGÁ 25 YÜNI NA HONDURAS!
Aña pasá nos selekshon nashonal maskulino kategoria U-20 a terminá komo number 1 den su pul i a klasifiká pa e segundo buèlta di e CONCACAF Men’s U-20 Championship. P’esei nos selekshon ta rumbo pa Honduras pa enfrentá sea Honduras, Costa Rica, Jamaica òf Antigua & Barbuda (dependé kua sali number 1 den e pul) durante nos kompromiso di e segundo buèlta di e kampionato aki. Nos partido lo tuma lugá 25 di yüni 2022 pa 8:30pm den Stadion Fransisco Morazan aya na Honduras.
Nos selekshon ya tin algun siman ta preparando i ta praktiká pa saka kara di Kòrsou un biaha mas. Un grupo di 19 hungadó ta forma parti di nos selekshon nashonal maskulino kategoria U-20. E hungadónan aki ta hungadónan áktivo den Liga MCB Promé Divishon pero tambe tin algun hungadó residensiá na Hulanda ku a bin pa reforsá nos selekshon.
Nos selekshon ta wòrdu dirigí pa Sr. Gersino Constansia ku ta wòrdu asistí pa
Sr. Raul Triana komo asistente tékniko i Sr. Pablo Mark Alomá komo entrenadó di portero. Sr. Robert Duncan i Sr. Clinton Leocadia ta e masahistanan miéntras dòkter Ramfis Fillet tambe ta kompañá e selekshon i Sr. Luidjino Hojer ta esun enkargá ku e materialnan di nos selekshon. E hefe di delegashon ta Sr. Urvin Fanijte, miembro di direktiva di FFK.
E siguiente hungadónan ta forma parti di nos selekshon;
- Juruël Bernadina (FC Utrecht)
- Jaïr-Ceasar Bryson (SC Telstar)
- Vinsley Cathalina (Victory Boys)
- Keanu Does (Ado Den Haag)
- Rayvien Job (Excelsior)
- Nino Fancito (FC Eindhoven)
- Denzley Griët (FC Dordrecht)
- Calvin Gustina (Ado Den Haag)
- Rayhim Inesia (Scherpenheuvel)
- Jaydiño Jacobus (Nac Breda)
- Sidney Kastaneer (Jong Colombia)
- Reuel Martina (Jong Colombia)
- Shedrion Mathilda (Subt)
- Alrick Pantophlet (Jong Holland)
- Naygiro Sambo (Vitesse)
- Rayden Winklaar (Undeba)
- Gior Selassa (Inter Willemstad)
- Ghillian Ilaria (Almere City)
- Nigel Marengo (SC Heerenveen)
Preparashonnan ta kanando den ful swing pa nos selekshon nashonal U-20 ku lo biaha próksimamente pa Honduras.
Keda pendiente pa mas informashon…


text:
Próksimo legislashon
Dekreto di Institushon i Aktividat
Na mitar di 2022 e Dekreto di Institushon i Aktividat ta drenta na vigor, un sistema di regla general pa empresa. Debí na efekto di e reglanan general aki e proseduranan di pèrmit ku ta tuma hopi tempu no ta nesesario mas i hopi empresa por kuminsá mas lihé.
Banda di bentahanan atministrativo e reglanan general di e Dekreto di Institushon i Aktividat ta sòru ku tin ménos chèns pa surgi molèster pa medio ambiente ku empresanan ta okashoná, manera:
- Polushon di suela pa motibu di falta di fasilidat ku ta protehá suela.
- Polushon pa motibu di shushi ku no ta keda almasená korektamente
- Polushon di awa na superfisie i awa den suela pa motibu di kombustibel i otro supstansia ku ta lèk.
- Molèster debí na holó stinki, stòf òf sonido pa motibu di operashon empresarial robes òf pa motibu di falta di fasilidatnan adekuá.
- Menasa pa funshonamentu di e sistema di kloaka debí na dùmpmentu (di supstansia ku ta kontené vèt).
- Falta di ‘good housekeeping’.
Kon e Dekreto di Institushon i Aktividat ta funshoná
Pa protekshon di medio ambiente i siguridat di suidadanonan i di ambiente di biba, outoridatnan kompetente por imponé eksigensianan pa un empresa òf aktividat. Dependiente di e tipo di empresa (e kategoria ku e empresa ta kai bou di dje) a inkluí e eksigensianan aki den reglanan general òf den instrukshonnan pa pèrmit.
E Dekreto di Institushon i Aktividat ta bai konosé 4 kategoria:
- Kategoria I: Empresanan ku ta kai bou di reglanan general pero ku no tin un obligashon di notifikashon
- Kategoria II: Empresanan ku ta kai bou di reglanan general i ku tin un obligashon di notifikashon
- Kategoria III: Empresanan ku tin un obligashon di pèrmit i ku mester pidi esaki serka Kolegio Ehekutivo
- Kategoria IV: Empresanan ku tin un obligashon di pèrmit i ku mester pidi esaki serka minister
Kategoria I, II i III ta kai bou di outoridat kompetente di Kolegio Ehekutivo.
Kategoria IV ta kai bou di outoridat kompetente di minister.
Reglanan general (pa kategoria I i II) ta reglanan ku ta aplikabel pa tur empresa ku ta ehekutá un sierto aktividat. Den e kaso ei no tin mester di un prosedura di pèrmit. E reglanan ta direktamente aplikabel. Por lo tantu e diferensia entre kategoria I i II ta solamente e obligashon di notifikashon na Kolegio Ehekutivo. Pa e kategoria mas leve (I) esaki no ta nesesario. Pa kategoria II sí esaki ta nesesario. Den e kaso aki e empresa ta notifiká na Kolegio Ehekutivo ku e ta kuminsá, kambia òf stòp ku un aktividat. E eksigensianan ku e mester kumpli kuné e ta haña den e dekreto.
E kategorianan mas pisá di empresa (III i IV) mester hasi petishon pa un pèrmit serka Kolegio Ehekutivo òf serka minister promé ku nan kuminsá ku nan operashon. Lo hinka e petishon aki den prosedura, despues di kua ta duna òf no ta duna pèrmit. E eksigensianan ku e empresa mester kumpli kuné e ora ei, e empresa ta haña den su pèrmit. Kaminda ta nesesario, pa medio di e pèrmit por deklará (algun) regla general tambe aplikabel.


text:
E ilegalnan aki ta esperando la deportación nan, de cual algun de nan ta cera pa lunanan largo caba. No ta conoci cuanto indocumenta Mira Nos Costa tin pendiente pa deportacion. E indocumentanan aki a cuminsa bay den accion, pa motibo cu kier trece padilanti y trato inhumano cu nan ta ricibiendo.
Manera cuater ilegal en Sabana Berde, en sub daiba, en Dakota 3 ilegal femenino en haci mesun cos. E indocumentanan tin lunanan con la esperanza de la deportación nan, pero nan no ta hayando oido riba nan situación y un concurso di ki dia lo deporta nan bek pa Venezuela.
Y el Cónsul General de Venezuela cu ta staciona na Aruba, no ta riba e isla pero ta pega na Venezuela. El a opta pa no regresa ainda y na su luga tin a Vice-Consul. A busca contacto cu y Consulado de Venezuela pa haya mas informacion riba y situacion di esunnan deteni pa Mira Nos Costa, pero no ta hayando un concurso. Gobierno de Aruba ta yamando y Consulado pa papia riba e situacion de nan ciudadanonan Venezolano, pero sin concurso de accion de partes y representante diplomático de la República Bolivariana de Venezuela.
Ministro de Husticia, Sr. Andin Bikker tambe a papia riba e situacion aki, buscando solución con por yega na baha y cantidad de ilegalnan pendiente nan deportacion. Aunke cu a bin vuelonan humanitario para de Venezuela cu Arubianonan, esaki a bay bek bashi. Y grupo grandi no tiene kier ta cera mas, pasobra nan tin lunanan eyden. Nan ta de opinión cu e condicionnan cu nan ta den dje no ta nada di gaba.
FUENTE: Con información de 24ora.com


text:
BESTUURSKANTOOR A WORDO LAGA DEN UN ESTADO BERGONSOSO
Formacion di gobierno nobo ta den full swing y diamars mainta, Mike Eman a bishita e edificio bandona di Bestuurskantoor, despues cu e la expresa di lo kier usa e edificio pa e proceso di formacion di e gobierno nobo.
Nos a logra drenta den e edificio pa por wak pa nos mes e deterioro di e edificio bandona aki. E edificio aki tin hopi historia su tras. E ta caminda e prome Prome Minister di Pais Aruba a cuminsa traha, sigui pa tur Prome Minister, te ora cu Sr. Nelson Oduber a dicidi di sali for di e edificio y lage bandona pa basta tempo caba.
Ta bon pa nota tambe cu den e edificio aki, Sr. G.F. Betico Croes, cu tin biaha ta jena boca di Sr. Nelson Oduber, tambe tin basta historia den e edificio aki. E edificio aki y Status Aparte tin hopi en comun. E dicon di e insistencia di laga e edificio histórico aki cay, ta keda un misterio pa un y tur na Aruba.
Ta di aprecia cu Sr. Mike Eman kier simbólicamente pone un énfasis ariba restaura nos edificionan histórico. No únicamente e historia di e edificionan ta importante, pero tambe nan valor cultural y Arkitectonico. Di nos banda nos ta spera cu den futuro Aruba por conta atrobe cu edificionan restaura, manera esun di Censo cu ta un orguyo cultural y histórico di nos pueblo.


text:
E MIHO PA MI REI. Disko kompakto nobo, genero gospel pronto riba merkado
E MIHO PA MI REI. Disko kompakto nobo, genero gospel pronto riba merkado
Crossover Foundation, den persona di Widney Martha, próksimamente ta lansa e disko kompakto “E Mihó Pa Mi Rei”.
Pa e okashon aki Widney a invitá algun artista di Gospel pa paresé riba e disko kompakto aki. Awe promé ku e lansamentu ofisial di e disko kompakto nos ta lansa e kansion : Hibami Serke Rei, ku Veanira Reed.
Nos pais mester di Dios, nos no por bira lomba p’E. E kantika aki ta mustra nos entre otro ku nos mester bai serka E Rei ku ta Dios i laga E ta nos guia. Speshalmente den tempu turbulento pero ku speransa pa miho dianan.
Hopi bia ora nos tin doló nos ta buska varios kaminda i fórma pa kalma nos doló pa tòg na final nos keda defroudá di un forma òf otro. Nos mester realisá ku e úniko ku por kalma nos doló i duna nos guia bèrdadero i duradero ta e Rei mes i niun otro hende, kos, organisashon òf instansia. Esaki e kansion partikular aki ta trata di dje.
Veanira Reed ta konosí pa su bunita bos, ekselente presentashonnan den p.e. Un Kanto pa Kòrsou, kaminda ela destaká i sali ganadó na aña 2012. Veanira ta un worshipleader pa varios aña kaba i ta e persona perfekto pa karga e kansion aki.
Nos ta spera ku e mensahe den e kansion aki ta mishi ku hopi hende i duna e speransa ku serka E Rei tin tur kos, basta bo habri bo kurason, konfi’E i dun’E espasio pa traha.
E disko kompakto E MIHO PA MI REI, pronto ta riba merkado. Keda pendiente i mientras tantu disfrutá di e mensahe den e bunita kansion aki . E vershon original Take me to the King ta di Tamela Mann.
Pa mas informashon por tuma kontakto ku Widney Martha di Crossover Foundation na telefòn +5999 6907416 òf via mail widneymartha@hotmail.com
Na nòmber di Crossover Foundation
Silvana Willems Trinidad


text:
Tin momentunan ora ku tene duru na un solo pensamentu ta hasi un diferensia profundo den nos bida. Un kantidat di aña pasá mi tabata sinta den un reunion ministerial huntu ku algun di mi koleganan. E diskushon a bira na kompartí nos fe, testifikashon, i evangelismo. Un di mi amigunan a ekspresá e pensamentu akí: “Mishon ta primeramente e obra di Dios. E ta usando tur e rekursonan di shelu pa salba nos planeta. Nos trabou ta pa koperá ku goso kunE den Su obra di salba hendenan pèrdí.” A parse manera un karga pisá a ser kitá for di mi skoudernan. No tabata mi trabou pa salba un mundu pèrdí. Tabata di Dios. Mi responsabilidat tabata pa koperá kunE den loke E tabata hasiendo kaba.
E idea ku mishon ta obra di Dios ta ser klarifiká a lo largu di Skritura. Salomon ta deklar’é di e forma akí: “E [Dios] a pone eternidat den nan kurason” (Ekl. 3:11, NKJV). Ora un hende nase den e mundu akí, Dios ta pone un deseo pa eternidat profundo denter di e struktura di e ser di e persona ei. Manera Augustine a bisa un bia: “Señor, nos a ser trahá pa Bo, i nos kurason lo no haña sosiegu nunka te ora e haña sosiegu den Bo.” Di kuerdo ku e Evangelio di Juan, Hesus ta e Lus ku ta lusa tur persona nasé den e mundu akí (Juan 1:9). No solamente Dios a pone denter di kada un di nos un anhelo pa E mes, sino tambe El a manda Su Spiritu Santu pa hala nos na E mes.
Tur deseo pa hasi lo korekto i tur konvikshon di piká ta ser stimulá pa Spiritu Santu. Tur deseo pa bondat i inklinashon pa ku amabilidat i altruismo ta ser motivá na promé lugá pa Spiritu Santu. Aunke nos no por komprondé òf realis’é kompletamente, Spiritu Santu ta obrando den nos bida pa hala nos na Hesus (Juan 16:7–15). Pero Hesus Mes ta e regalo di mas grandi di tur.
Ora e rasa humano tabata desesperadamente pèrdí den piká, kondená na morto eterno, e amor di Dios a tuma e inisiativa. Lukas ta skirbi: “Pasobra e Yu di Hende a bin pa buska i pa salba e loke tabata pèrdí” (Lukas 19:10, NKJV). Apòstel Pablo ta añadí: “Pero Dios ta demostrá Su mes amor pa nos, den miéntras nos tabata pekadornan ainda, Kristu a muri pa nos” (Rom. 5:8, NKJV). Dios a tuma e inisiativa den nos salbashon. Kristu a laga e gloria i splendor di shelu i a bin na e mundu skur di piká akí riba un mishon redentor.
Promé ku hamas a dal un stap di beibi den Su direkshon, El a dal un salto gigante den nos direkshon. Promé ku hamas nos a dun’E nos bida, El a proveé salbashon pa nos a traves di Su morto. Nos tabata Su enemigunan, pero E tabata nos Amigu. Nos a bira nos lomba p’E, pero El a bira Su kara den nos direkshon. Nos a preokupá poko p’E, pero El a preokupá inmensamente pa nos.
Den Lukas 15 E ta ser ilustrá komo e Bon Wardadó ku kontinuamente ta buskando Su karné pèrdí, un muhé ku desesperadamente ta buskando su moneda di plata pèrdí di su herensia, i un tata bieu ku riesgoso ta kore pa topa ku su yu pèrdí. Ellen G. White ta hasi e deklarashon maravioso akí digno di kontemplá: “E gran plan di redenshon a ser poné promé ku fundashon di mundu. Kristu no a para su so den e tarea maravioso akí pa e reskate di hende. Den e kortenan di shelu, promé ku e mundu a ser kreá, e Tata i e Yu a hasi un pakto huntu ku si hende a proba di ta infiel na Dios, Kristu, un ku e Tata, lo a tuma lugá di e transgresor, i sufri e kastigu di hustisia ku mester kai riba dje.”– Advent Review and Sabbath Herald, 15 di novèmber 1898.
Kontempl’é pa un momentu. Nos tin e privilegio inkreibel i e responsabilidat maravioso komo tambe e goso eterno di partisipá huntu ku Kristu i koperá kunE den Su mishon. Ta di esei e lèsnan akí ta trata e trimèster akí.
Un nativo di Connecticut, USA, i un evangelista internashonalmente konosí, Mark Finley tabata un vise presidente na Konferensia General di Atventistanan di e di Shete dia for di 2005 te 2010. Despues di a retirá di trabou fultaim, el a bira un asistente di e presidente di Konferensia General. Pastor Finley i su esposa, Ernestine, tin tres yu i sinku ñetu.


text:
E Komishon di Apelashon ta e komishon di keho i konflikto. Nos kier sirbi bo mas mihó posibel i ta hasi nos máksimo esfuerso pa regla atministrashon di e pagonan mas mihó posibel. Tòg tin kos ku tin bes por bai robes. Gustosamente nos kier pa bo mèldu bo keho. Hasi esaki e ora ei por eskrito. E adrès bo ta haña bou di kontakto.
E Komishon di Apelashon ta konsistí di tres miembro. Direktiva ta nombra un miembro for di e segmento di dunadónan di trabou den e direktiva, un miembro for di e segmento di trahadónan den e direktiva i un miembro ta independiente. Direktiva ta nombra e miembro independiente for di e sírkulo di personanan ku no tin ningun laso ku e fondo di penshun.
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Punta Brabo – Diamars mainta pa mas o menos 6:30 polis y brandweer a bay cu urgencia Aruba Beach Club, caminda cu un camber lo tawata na candela.
Na yegada di brandweer nan ta constata cu no un camber, pero cu e candela tawata den e parti di e elevator, esta shaft manera Sr Ponson di Brandweer a declara.
Guestnan a wordo evacua y aloca un sitio safe.
Brandweer mientrastanto a combati e candela basta lihe, evitando cu e lo por sigui expande y causa mas daño.
Ariba imagennan di drone di Brandweer, por wak cu e parti mas ariba di e tower di a sufri basta daño.


text:
Kontrol di tráfiko
KOMUNIKADO DI PRENSA 259 /2022
24 mei 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 24 di mei 2022 entre 11.00’or i 13.00’or, personal di warda di polis Rio Canario
konhuntamente ku personal di warda di polis Punda, U.S.T. i Departamentu di Tráfiko, a
tene kontrol di tráfiko.
E kontrol aki a tuma lugá riba Winston Churchillweg .
A kontrolá 80 vehíkulo i a repartí 70 prosès verbal pa e siguiente infrakshonnan:
Sin faha di seguridat bistí (40);
Papia na telefòn mientras e shofùr ta bou di stür (12);
Winshil dilanti di plak ku folio skur (1);
No ta den posishon di un karchi di kùr/bálido (4);
No ta den posishon di un reibeweis/bálido (7);
No ta den posishon di seguro/bálido (6).
Un (1) vehíkulo a wòrdu hiba kas di e doño bou di kondishon.
E kontrolnan aki ta kontinuá.


text:
Dia 9 di Juni ta un dia hopi importante pa e mundo di aviacion na Aruba, despues di hopi aña, Aruba ta conoce su prome studiante piloto local cu ta hasi su solo flight hunto cu HiDreams Aviation Academy.
Mr. Gabriel Gomes a cuminsa su trajectoria pa bira un piloto priva na September 2021. E trajectoria aki ta cuminsa cu 6 siman di les di teoria cu Mr. Rennel Tromp di HiDreams Aviation. Despues di e 6 siman di les, Mr. Gomes a bai Florida, USA y a pasa su examen di teoria cu 92%. Cu un examen exitoso e la bolbe Aruba, pa sigui su trajectoria pa asina cuminsa fase 2 di su training, cual cu ta e parti practico.
E la cuminsa bula avion conhuntamente cu HiDreams su Certified Flight Instructor (CFI), Mr Ashley Croes. E mester a bula 30 ora pa por a haci su solo flight. Esaki tawata exitoso y asina e por sigui pa su ultimo fase, cual cu ta bai Florida pa ricibi su licencia di piloto.
HiDreams Aviation Acadamy a wordo funda na Januari 2020, door di e pareja Luis y Eliseth Bello. Prome cu HiDreams Aviation a bira un realidad, ja caba nan a uni cu Daytona Aviation na Florida, cual cu nan a cuminsa nan trajectoria pa establese un academia di piloto cu e enfoke riba Ground Training na Aruba. HiDreams Aviation actualmente ta trahando cu Pilot Training Center na Miami, un scol cu ta produci mas cu 1000 piloto pa aña.
E ta hasi e proceso pa bira piloto na Aruba un poco mas facil.
Desde cu HiDreams a cuminsa, nos a logra educa 22 studiante local y brindando e oportunidad pa bira piloto na nan mes un cas.
Den Juli awor nos siguinte curso di piloto priva lo cuminsa. Pa tur interesado, tuma contacto cu HiDreams Aviation Academy na +297-5605140 of bishita nos pagina web:


text:
Diferente yu di Kòrsou ta representá nos pais dignamente i ta alsa e nòmber di Kòrsou sin ku nos ta konsiente di dje. Den nos Djasabra awe nos tin Harvey Hinds, e ta rèfri di ‘waterpolo’ i kaminda e tei komo rèfri, su nòmber ta aparesé komo rèfri di Kòrsou. Harvey Hinds ta biba aktualmente na Hulanda. El a kaba di bin di Israel asistiendo komo rèfri di ‘waterpolo’ i awor e ta rumbo pa Barranquilla, tambe komo rèfri di ‘waterpolo’. Harvey ta bin di un famia di kuater ruman hòmber. Tur tabata landa. Nan mayornan a kana ku nan tur momentu den nan entrenamentu.
Skohe den sali òf landa
Harvey a konta Djasabra ku e ta e di dos ruman hòmber. Su ruman mas grandi tabata landa kaba ora Harvey a nase. Komo e tabata landa kaba, nan mama a disidí ku nan tin di bai landa tambe. El a kuminsá landa na Rif/Pisina Benny Leito den awa salu. Despues ku el a haña diploma B, el a keda landa i a drenta e tim di Sitoc huntu ku e otro ruman. Pa hopi aña nan a keda den e tim di Sitoc. Despues ku a renová e pisina e ta kòrda ku nan a pasa over pa landa den awa ku glor. Harvey no ta konsiderá e natashon ku e tabata tuma parti na dje unu Internashonal. Nan tur 4 ruman hòmber tabata landa. Ora Harvey a kaba HAVO i a bai sigui studia na Hulanda, einan el a hañ’e den e dilema di landa òf sali keiru. E tabata duda kiko pa hasi. Dado momentu el a disidí ku natashon no ta duna asina tantu sèn, pero e mester traha tòg. Despues di su estudio el a bai traha pa e por kria su mes. Despues di un temporada Harvey a haña salimentu ta mas importante ku landamentu.
Rèfri internashonal di ‘waterpolo’
Einan el a kambia pa ‘waterpolo’, ounke e no tabata malu den dje pero a bai finalmente pa rèfri di ‘waterpolo’ na Hulanda. Na Hulanda nan tin un regla masha importante i esei ta ku promé ku 30 aña bo tin di bira internashonal. Den su kaso ora el a kuminsá e tabatin 32 aña kaba i e no por a bira pa Hulanda rèfri internashonal mas. Dado momento el a topa un persona ku a trese desaroyonan di ‘waterpolo’ na Kòrsou tambe i den kombersashon el a haña e oportunidat di bida rèfri internashonal. Despues di algun aña Harvey a bai riba ‘Fina International Free list’. Pa Harvey esaki tabata un bon oportunidat i ta den e kuadro aki e tabata resientemente na Israel kaminda el a representá Kòrsou komo rèfri neutral den kampeonato mundial di junior di hende muhé bou di 20 aña. I awor aki e ta bayendo Barranquilla Colombia tambe komo rèfri di ‘waterpolo’. Den un kompetensia di vários pais grandi.
Na momentu ku e representá Kòrsou den eksterior, esaki ta algu inkreibel. E ta sintié masha orguyoso ku e ta para atrobe representando nòmber di Kòrsou. El a representá Kòrsou den sentro amerikano i ora bo ta para riba ‘startblok’ i nan yama bo nòmber, bo ta sinti e emoshon ei. I awor aki ora e ta para i e tende su nòmber i tende ku e ta di Kòrsou, e sonrisa ta bin mesora riba su kara. E úniko kos ku e falta ta e himno nashonal ku esei si no ta toke pe einan. “mi ta sintí mi hopi orguyoso ora nan yama mi nòmber i di Kòrsou”.
Landamentu no ta trese sèn
Harvey a bisa Djasabra ku landamentu no ta trese sèn. Na Hulanda aktualmente tin algun evento ku por partisipá na dje pa por gana sèn. Pero bo mester ta hopi bon pa e generá entrada. Esun ku no ta hopi bon den e natashon no ta haña entrada. Harvey no a haña chèns di bai Olimpiada. Su tempu tabata bon pero no asina bon pa partisipá na Olimpiada. I na Olimpiada bo tin di gana algu promé ku bo hasi e natashon profeshonal.
Deporte tur momentu
Nan tata ta den baseball, pero e yunan a bai den direkshon di landamentu. Harvey a bisa ku su mayornan no a pusha nan den deporte pero tabata ke pa nan hasi deporte. Nan por a landa òf den su kaso i Howard tabata hunga básketbòl i beisbòl. Tur momentu nan tabata beisig ku un ke otro deporte. Nan no tabata muchanan ku ta djis sinta wak televishon òf hunga wega riba kòmpiuter. Nan ta move hopi den deporte.
Deporte den grupo i no individual
Masha sinsero Harvey a bisa nos ku si e tin di skohe awor aki pa un deporte, e lo no skohe landamentu. Esaki pasobra e tin 2 yu muhé awor aki i el a bisa nan ku e ta gusta landamentu pero landamentu ta un deporte ku ta pa individuo. Ta bo so tin di hasié. E no ta algu di tim i bo no tin hopi amigu ku ta hasié. No ta hasi e deporte di landamentu den grupo. I esei ta algu ku Harvey a sinti hopi falta di dje. I p’esei awor e ta bisa su yunan ku e ke pa nan haña e deporte di ta den grupo, huntu den un tim. I nan tin di hasi algu ku e tim ei pa gana. Su yunan ta haña esei straño pasobra nan ke sa dikon no por hasi un deporte di individuo. E ta kere ku bo por hasi un deporte di individual pero hasi unu di grupo tambe.
Disiplina tur ora
Den landamentu bo ta guia un hóben i tòg ora e hasi 18 aña e ta bai studia i bo ta pèrdè. I esei ta e kos; e disiplina manera e i su ruman tabatin, nan a sigui landa ora nan a bai afó pero despues di 15 aña ta landa e ke wak otro kos . Esei ta pasando tur kaminda. Si bo ta landa i bo no yega tòg, no tin otro kos pa bo bai hasi. Bo mester keda konsentrá i e disiplina mester keda pa bo bai dilanti.
Kòrsou mester haña nominashon olímpiko
Kòrsou ta kresiendo drástikamente den deporte. Hopi hóben ta hasiendo deporte den grandi den eksterior. Harvey ta haña e desaroyo aki ta bayendo hopi bon. Loke e no ta haña ta pasando hopi bon ta ku Kòrsou no tin e nominashon olímpiko ainda. Nos tin di laga nos muchanan i nos hendenan representá nos bou di bandera di Hulanda. Esei Harvey no ta haña esei bon. E lo tin gana pa Kòrsou komo pais, nos hendenan representá nos mes ku nos bandera. Tur ora ku e wak beisbòl i futbòl e ta wak hendenan ku bo ta tende hopi aña kaba di nan pero nan no ta representá nos pais, nan ta representá Hulanda por ehèmpel. I esei Harvey no ta haña un bon desaroyo.
Den infrastruktura na Amsterdam
Harvey aktualmente ta traha pa Infrastruktura di Amsterdam. Tin un pida di Amsterdam na su enkargo ku e tin di sòru pa e parti di kaminda, sòru pa tur kos ta na òrdu, sòru pa tur kos ta bon den e espasio públiko. Esaki ta for di asfalt te na e stupinan ku ta kana ariba. E ta sòru pa kaminda hende tin di kana ta bon i sin ku hende ta trompeká i pa outonan no haña daño dor di kaminda malu.
Yuda na desaroyo di Kòrsou
Harvey ke aportá mas na su pais. Pero el a bisa esaki ta poko difísil pasobra e tin di tene kuenta ku hopi kos. E tin famia na Hulanda i konstantemente e ta den eksterior komo rèfri. I tòg mei mei e ta hinka un fakansi ku su famia i na mes momentu e ke yuda den desaroyo di Kòrsou. Harvey a bisa ku ora e tin mas tempu e eksperensia ku e ta hañando awor aki e ke us’e pa yuda Kòrsou. Kisas duna lès òf siña otronan pa tambe bira un bon rèfri.
Esnan robes hopi bia ta riba e promé liña
Harvey tambe ta konsiente ku tin hopi yu di Kòrsou den eksterior hasiendo masha bon trabou. Lamentablemente mayoria bia ta esnan den kaminda robes ta tende di dje. Esnan bon no ta para na promé rei i no ta bati riba pechu ku nan ta yu di Kòrsou pasobra pa nan ta e trabou ta importante. I den su kaso e por bisa ku e ta hasi su trabou i ora e ta representá Kòrsou e ta sòru di hasié bon.
Tene kurpa den kondishon
Harvey aktualmente ta hungando hockey pa e por tene su mes den kondishon. E ta tene su mes aktivo di e forma ei. Tambe e ta kore baiskel hopi i asina tene su kurpa bei. Komo e tabata trein asina tantu den natashon, el a tene un rùst un ratu pero e mester a kuminsá bèk ku algu di deporte pa e por keda den kondishon.


text:
Diaranson atardi a sosode un accidente cu basta daño material na Modanza. Ta entre un Honda color blanco y un Hyudai color cora. E Honda tabata bayendo direccion panort y e Hyundai paseit. Daño material tabata considerabel na ambos vehiculo.
E Honda a ricibi daño na e fender, porta banda banda di chauffeur y debi cu e impacto tabata asina fuerte, airbag di band’i chauffeur y pasahero a Sali. No tabatin ningun persona cu a resulta den e accidente aki. Personal di Forensys t’esunnan cu a presenta pa documenta e accidente aki.


text:
Ruben Everaldo Croes, broeder, ingeniero, piloto, capitan di barco (grootvaarbewijs), co-fundado di SARFA, co-fundado di Edmund Harms Foundation, docente cualifica (Pedagogisch Getuigschrift), autor di buki, musico, manager di dos banda musical, imker den su tempo liber, tata di dos yiu y padushi di tres nieto; su pret’i wowonan.
Corona riba su meritonan ta su condecoracion como Ridder in de Orde van Oranje Nassau, otorga na dje na 2012 pa SM Reina Beatrix pa su trabounan sobrehumano na Haiti despues di e temblor na 2010 y e forma con el a pone Aruba riba mapa di mundo cu su idea, su invencion y su pasion cu pa semper lo keda riba su nomber y di Anthony Blok como e unico dos fundadonan di Aruba Hi-Winds Pro-Am. Na hopi ocasion Ruben a hera perde su bida salbando bida di otro. Su buki “Sobrebibi” ta trata un di e odiseanan aki durante horcan “Lenny” na 1999. Pa mas cu 30 aña Ruben cu su ruman muhe Yolanda, a canta na entiero, den misa y na santana pa brinda e sernan keri un poco consuelo, sin nunca a cobra un cen preto. Pa Ruben material no ta loke ta mas importante.
Diahuebs tabata Ruben su ultimo dia di trabou, despues di 46 aña trahando den enfermeria. Su prome dos añanan cu el a traha na San Pedro di Verona cerca e soeurnan, e tabata hopi jong pa por a wordo tuma oficialmente den servicio y p’esey e añanan aki no ta wordo conta den su total añanan di servicio. Oficialmente nan ta 44 aña, loke ta un berdadero hazaña cu poco ta logra.
Pa e dia aki no pasa bay sin mas, doño di e Deli den Hospital, Amber Daryanani, a organisa algo bunita pa Ruben: el a decora su luga, prepara snacks, traha un bunita collage di Ruben su bida en corto y bisa tur hende pa pasa desea nan amigo Ruben tur felicidad den e etapa nobo aki di su bida. Ruben a bin cu su guitara y den un rato ambiente a forma. Soeur Figaroa dfm a yega di bisa den un entrevista: “Si tabatin 100 Ruben riba e mundo aki, mundo lo tabata un miho luga.”


text:
Polis ta operashonalisá balidashon di e prueba di seguro digital pa vehíkulo.
KOMUNIKADO DI PRENSA 272 / 2021
30 yüli 2021
Polis ta operashonalisá balidashon di e prueba di seguro digital pa
vehíkulo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
For di luna di ougùstùs 2021, despues di un proyekto piloto ku a wòrdu kordiná ku
ayudo di Kuerpo Polisial Kòrsou i Stichting Beheer ICT Rechtshandhaving den
koperashon ku INSight Insurance Platform, agentenan polisial di forma digital por
kontrolá prueba di seguro digital ku entre tantu mayoria kompania di seguro ta
ofresé na nan klientenan. Durante di e periodo di implementashon, polis lo wòrdu
ekipá ku aparato di skèn i un tim speshal di INSight lo sostené e agentenan na
momentu di kontròl.
Entre tantu mayoria shofùr di outo tin akseso na nan karchi di seguro digital via nan
telefòn selular. Polis por hasi kontròl hasiendo uso di e “validation-app” ku ta skèn e
QR code ku tin riba e prueba di seguro.
Asina e proseso di balidashon lo ta efikas i e koperashon entre kompanianan di
seguro i outoridatnan lo ta mas direkto.
E kompania di seguro ta traha e karchi digital i ta fásil pa download esaki riba telefòn
di e asegurado. Asta sin konekshon di internet e karnèt digital ta asesibel.
Aseguradonan ta wòrdu konsehá pa semper tin un vershon di print di e QR code pa
si tin kualke motibu ku e telefòn no ta asesibel na momentu di kontròl, semper polis
por keda verifiká balides di e seguro.


text:
Xaverianen i Jumping Jewels a trit e publiko riba un tremendo show den kontinuashon dje kampionato di vòlibòl lokal. E wega den klase femenino superior a sirbi tambe komo antesala pa apartura di vòlibòl hubenil ku ta ranka sali e wikènt aki.
E kompetensia lokal di vòlibòl a kontinuá den Sala Errol Rooi di Sentro Deportivo Kòrsou (SDK) ku un solo wega den klase femenino superior di Federashon Vòlibòl Kòrsou (Fevoko).
Jumping Jewels i Xaverianen a topa otro. E wega aki a bira finalmente un tremendo espektakulo, kaminda niun di dos tim kier a baha kabes pa otro. Pues e enkuentro tabata durú bringá pa tur dos banda ku rèlinan largu, kaminda e defensa di e timnan a funshoná zeta.
Jumpimg Jewels a kue e promé sèt ganando esaki ku skor di 25-17, pero Xaverianen ta nivelá esaki mesora poniendo sèt # 2 riba su nòmber ku skor di 25-21. Den sèt #3 coach Rugenne a papia fuerte ku su hungadornan i a duna ordu pa sera porta i Jumping Jewels ta kue e set aki ku parsial 25-16 .
Den di kuater sèt Xaverianan a bolbe sorprendé Jumping Jewels ganando ku skor di 25-14 pa asina forsa e set final. Den e sèt desisivo aki kos a bira kayente ya ku niun di dos ekipo no kier a baha kabes pa otro. E tenshon i emoshon a subi formalmete den e set final aki.
Raimy Janga ku ta Head Coach di Xaverianen a duna su harmadó di wega Mathilde van Grieken instrukshon kla pa ken e mester hisa e bala. Esaki a duna resultado i Xaverianen den un forma super sensashonal a gana e set final ku skor minimo 15-13 i laga jumping Jewels den tereno den un tremendo partido. E kampionato ta kontinua dialuna awor ku dos partido den klase A entre Shuatanari i Watakeli i tambe Xaverianen kontra Stakamahakchi.
Den wikènt, esta djasabra, tin sinembargo apertura dje kampionato hubenil. Esaki ta tuma lugá den Sala Don Bosco na Buena Vista i lo ta solamente pa hungadónan maskulino i femenino di 14 aña i mas hoben, esta U14.
E timnan ku ta partisipá ta Hurricane, Jumping Jewels, Stakamahakchi, Shautanari, Xaverianen i Watakeli.


text:
Pa medio di esaki famia kier a gradici tur esnan
cu na un manera of otro a duna nos sosten, consuelo y forsa
durante e tempo dificil cu e fayecimento y entiero
di nos defunto stima:
Alejandro Roberto Croes
Mihor conoci como “Ruby”, “Papa Ruby”, “Opa” of “Opachi”
Boso muestra di atencion ta di hopi aprecio y un gran sosten pa nos. Un danki na un y tur cu a manda carchi, krans, whatsapp, email y a hasi yamada nan telefonico, telegram, na Zuster Jacqueline Esser pa su bon trabao cu hopi amor, na Dialyse Kliniek pa tur e nursenan cu a trata nos Papa y Opa cu hopi amor, na Lite Life, danki pa e bon servicio, na Roy Jansen, danki pa e bunita orashonan di tur luna, na tur su dokternan dokter Romeo Kock, dokter Cuba de la Cruz, dokter Choudhry, dokter Wijngaarde, dokter John Kock, dokter Caseres-Martinez, dokter Yuri Caseres, dokter Casper Lacle, dokter Ponson. Tur e nursenan di Wondenpoli especialmente nurse O. Tromp. Danki tambe na Piso 2, piso 3 y I.C.U. di H.O.H. danki pa e bon servicio.
Tambe na tur persona cu a sostene nos den e momento di enfermedad di nos Papa stima, cu boso bunita palabranan y oracionnan. Boso tawata un gran consuelo pa nos. Danki na famia, bisiñanan, conocirnan, ex-coleganan di Compra N.V., amistadnan, y conocirnan cu a compañanos na y durante entiero. Di curazon hopi danki.
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan pa compaña nos
na 3 Santo Sacrificio di Misa na misa Santa Filomena na Paradera;
diahuebs 26 di mei pa 9 am,
diabierna 27 di mei pa 7 pm y
diasabra 28 di mei pa 7 pm.
Boso presencia ta altamente aprecia.


text: Diabierna anochi a drenta informe di un accidente basta fuerte cu hende herida riba e Green Corredor na altura di Tele Aruba, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente entre 3 vehiculo unda pustamento y velocidad exageradamente halto tabata e causa di e accidente aki. Dos vehiculo tabata pustando riba Green Corridor mientras uno tabata coriendo normal, e Skyline Blanco cu tabata pustando coriendo cu velocidad halto no a tene na cuenta cu e auto cu dilanti no tabata coriendo duro y pa ora cu ela ripara esey e no por a para mas y a bay dal den e auto Honda color blauw su dilanti. E impacto aki tabata asina fuerte cu e Honda a bay draai algun biaha y finalmente a bay dal riba e vangrail. E otro vehiculo cu tabata pustando a sigui core bay e vehiculo aki ta desconoci. Debi na e impacto aki un persona a resulta herida. Na yegada di e ambulans nan a atende e victima.


text: Un konseho ta bai na PNP, Bosnan basta ku bosnan furia di masbangu kontra Ministernan di bosnan partner den Kualishon buskando scorementu, e Minister di finansa a bini ta hasi un bon trabou anto si bosnan no ta gusta su forma, Bosnan mester SAKA STEKKER, bosnan a bini ta papia ya pa hopi tempu sin ta hasi nada, BOSNAN DI PNP SA BON BON KU BOSNAN NO TA KLA PA SAKA STEKKER NIUN RATU, paso esei ta nifika ku ta kas bosnan ta bai anto ningun di bosnan no ta kla pa bai kas paso e stul ta dushi, Awel FEEL E KEDA RUSTIG KLA.


text:
Mi ta supliká Bo Señor
ku mi por spierta un dia
i skucha e kantika di e hendenan
ku a deskubrí e ‘“Amor” .
E dia ku ya nan a lubidá e “Odio”,
guera, rasa i e “Kolor”.
Mi ta spera ku un dia, e mundu nobo
lo bolbe topa su fe den Bo.
Pasobra e bashí ku e mundu ta sinti
solamente Abo por yen’é.
Mi ta buska tambe
na unda Bo ta?
Ora anochi ta baha na mundu
mi ta dirihí mi na Bo,
pero e streanan no ta respondé
na mi preguntanan.
Mi sá ku Bo ta den mi ruman.
Mi sá ku Bo ta bos di mi rumannan.
Mi sá ku Bo tin tur e kolornan.
Mi sá ku Bo ta papia tur idioma di mundu.
Mi sá ku Bo ta den tur nashon.
Mi sá ku Bo nòmber no tin límite den tempu i espasio.
Mi a buska Bo, i awor mi sa na unda,
na unda Bo ta.
Cecilia Everts, eskritor Boneriano
Na unda BO ta
Mi ta supliká Bo Señor


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a derota Hiroshima Toyo Carp ku skor di 6-5
Wladimir Balentien a konektá 2 hit den 3 turno na bate ku 2 base por bola. Wladimir tin un promedio di .305
- Fukuoka Softbank Hawks a gana Rakuten Golden Eagles ku skor di 2-1
Andruw Jones a konektá 1 hit den 3 turno na bate ku 1 base por bola i 1 kareda empuha. Andruw tin un promedio di .217
Resultadonan di Beisbòl Liga Grandi di ayera:
- Arizona Diamondbacks kontra Cleveland Indians a keda postpone
- Detroit Tigers a pèrdè di Pittsburgh Pirates ku skor di 4-2
- New York Yankees kontra Baltimore Orioles a keda postpone
- Boston Red Sox a derota Cincinnati Reds ku skor di 3-2
- Los Angeles Dodgers a gana Atlanta Braves ku skor di 4-2
Andrelton Simmons no a hunga den e partido aki, pero tabata disponibel pa hunga for di riba banki. Simmons su ènkel ta un tiki steif ainda i e staf médiko di Atlanta a preferá di duna algun dia mas di sosiegu. Di otro banda, Kenley Jansen a salba su di 33 partidó di temporada. Kenley a picha 1 entrada kompletu sin permití hit i ponchando 2 batido. Kenley tin un efektividat di 2.94
- St. Louis Cardinals a pèrdè di Miami Marlins ku skor di 3-0
- Washington Nationals a derota New York Mets ku skor di 7-1
- Milwaukee Brewers a pèrdè di Chicago Cubs ku skor di 3-0
- Tampa Bay Rays a pèrdè di Texas Rangers ku skor di 3-2 den 14 entrada
- Minnesota Twins a pèrdè di Houston Astros ku skor di 10-4
- Oakland Athletics a derota Kansas City Royals ku skor di 11-3
- Philadelphia Phillies a pèrdè di Los Angeles Angels ku skor di 7-2
- Colorado Rockies a pèrdè di San Diego Padres ku skor di 4-1
- Toronto Blue Jays a pèrdè di Seattle Mariners ku skor di 6-3
- Chicago White Sox a derota San Francisco Giants ku skor di 3-2
Partidónan di Liga Grandi pa awe:
- Boston Red Sox kontra Cincinnati Reds
- Minnesota Twins kontra Houston Astros
- Chicago White Sox kontra San Francisco Giants
- Arizona Diamondbacks kontra Cleveland Indians (doubleheader)
- Colorado Rockies kontra San Diego Padres
- New York Yankees kontra Baltimore Orioles
- Pittsburgh Pirates kontra Detroit Tigers
- Los Angeles Dodgers kontra Atlanta Braves
- St. Louis Cardinals kontra Miami Marlins
- Washington Nationals kontra New York Mets
- Milwaukee Brewers kontra Chicago Cubs
- Tampa Bay Rays kontra Texas Rangers
- Oakland Athletics kontra Kansas City Royals
- Philadelphia Phillies kontra Los Angeles Angels
- Toronto Blue Jays kontra Seattle Mariners
Breve:
Liga Menor Tripel A
- Jair Jurrjens a sufri su di 6 derota di temporada pa Colorado Springs Sky Sox. Jair a picha 6 entrada kompletu permitiendo 5 hit, 1 kareda i ponchando 5 batido. Jair tin un rèkert di 2-6 ku un efektividat di 3.92
Liga Menor Dòbel A
- Curt smith no a konektá hit den 3 turno na bate ku 1 base por bola pa Springfield Cardinals. Curt tin un promedio di .268
- Hainley Statia a konektá 2 hit den 3 turno na bate ku 1 kareda anotá, 1 base por bola i 2 kareda empuha pa Huntsville Stars. Hainley tin un promedio di .287
- Juan Carlos Sulbaran a logra su di 8 viktoria di temporada pa Northwest Arkansas Naturals. Juan Carlos a picha 6 entrada i 2 tèrsio permitiendo 4 hit, 1 kareda i poncha 8 batido. Juan Carlos tin un rèkert di 8-8 ku un efektividat di 3.01


text:
Hopi persona tin e pensamento, cu ora bo ta drumi hopi, bo ta perde tempo, cu bo por inverti den cualkier actividad, cu por resulta den exito of productividad. E importancia di un bon soño anochi y drumimento regularmente no tin solamente beneficio di salud, sino tambe cu drumimento por y ta contribui na exito den diferente forma. Y esaki ta netamente loke e personanan exitoso, manera; Jennifer Lopez, Warren Buffet, Bill Gates, Ariana Huffington, Jeff Bezos, Ellen Degeneres y tambe The Dalai Lama ta bisa, cu: “drumimento ta e miho forma di meditacion”.
Idealmente un persona adulto mester por drumi por lo menos 7 pa 8 ora cada dia. Ora un persona drumi entre 8 pa 9 ora cada dia, esaki ta contribui na lanta cu un mente calmo y relaha, cu por dura henter dia.
Salud y Nutricion
Pone bo mes na prueba y cuminsa drumi por lo menos 2 siman tur anochi, 8 pa 9 ora cada dia. Haciendo esaki, bo lo nota cu pocopoco bo salud y forma di nutricion tambe lo cuminsa mehora. Drumimento no ta solamente yuda reduci nivel di stress, pero tambe ta reduci e riesgo di e malesanan cronico, manera; presion halto, mantene sistema inmunologico den balans y ta yuda retene memoria. Banda di esaki, drumimento por yuda maneha apetito. Hopi biaha ora nos ta drumi laat, nos celebro ta cuminsa pidi cuminda cu sucu, como cu e celebro ta saca un kimico cu ta señala hamber. Hopi persona ta subi facilmente di peso, simplemente pasobra nan ta drumi laat y mucho poco ora. Tambe e factor di stress ta evita, cu un persona por drumi of pega soño y asina ta keda lanta pa hopi ora largo.
No ta un secreto cu unabes bo curpa ta custumbra na haya e cantidad di ora di descanso cu e ta rekeri, bo gana di come hopi sucu of consumi cafeina tambe ta baha. Esaki ta bin como cu e curpa ta descansa y no tin e necesidad pa haya consumi e productonan, pa tene e mente y curpa lanta.
Creatividad y Productividad
Unabes cu e mente ta descansa e partinan celebral, cu ta contribui na creatividad, ta bira mas activo. E idea- y solucionnan, cu kisas no tabata existi, ta bira cla y posibel despues di un bon soño. Esaki tambe ta e yabi di exito di hopi musico y CEOs cu diariamente ta depende riba nan propio idea y creatividad, pa asina cosecha exito den nan funcion.
Aparte di esaki:
• Ta yuda preveni stress y ‘burnouts’
• Mehora concentracion y retene memoria of informacion
• Habilidad pa focus miho, incluyendo e habilidad pa tuma miho decision
Tips pa un Miho Soño
Drumimento no ta bin facil pa algun persona, specialmente p’esunnan cu ta sufri di ‘sleep deprivation’ of insomnia. Naturalmente e prome paso ta, pa comparti esaki cu bo dokter di cas, pa asina hunto mira con por yuda combati esaki. No tur ora ta necesario pa uza pilder of medicamento sintetico, pa por pega soño anochi. Algun forma y metodo cu por yuda bo haya un miho calidad di soño anochi por inclui:
• Reduci bo screen time por lo menos 2 ora prome cu bo orario regular di drumi.
Esaki ta nifica cero uzo di celular, television, i-Pad of cualkier obheto electronico. A cambio di esaki, uza e tempo pa lesa un buki, revista of kisas tuma un tempo pa relaha y comparti bo dia cu bo pareha.
• Evita consumo di alcohol of cafeina despues di 2:00 pm
E kimico adenosine cu e celebro ta produci, ta loke ta contribui na e sentimento di drumi y cansancio. Cafeina y alcohol ta haci net lo contrario door di blokia e receptornan den e celebro. Como cu cafeina ta keda den bo sistema pa 5-7 ora, ta necesario pa evita di consumi esaki pa asina e curpa por experencia sentimento natural di cansancio y drumimento por tuma lugar mas facil.
• Crea un rutina diario pa drumimento
Un rutina pa drumi ta inclui mucho mas cu drumi diariamente na un orario fiho. Tambe esaki ta rekeri haci e cosnan cu kisas ta laga bo sinti mas relaha posibel. Por ehempel un baño di awa friu, bela cu aroma terapeutico, cusinchi y un cama comodo y por ultimo un te herbal manera; chamomile, lavender, valerian, lemon balm of magnolia.
Nos ta bibando den un epoca cu tur cos ta basa riba productividad, exito, perfeccionismo y un cultura cu ta enfoca riba drumi menos y traha mas. Ta importante pa nos realisa cu mesun importancia cu nos ta duna pa recarga nos celular diariamente, nos mester por recarga nos mes door di drumi mas y descansa. Nos curpa ta e vehiculo cu ta yuda nos crea y realisa cualkier cos y esaki por ta solamente posibel, si nos ta dun’e e descanso cu e ta rekeri. Cuanto biaha bo a recarga bo mes awe?


text:
Kansion i videoclip nobo di Vivakids Recycleband Ku Man Na Kurason
Willemstad- Despues di hopi warda, porfin VivaKids Recycleband por anunsiá ku hopi orguyo, e
lansamentu ofisial di un kansion nobo i su videoclip pa tur nos muchanan di Kòrsou, Aruba i
Boneiru.
E kansion akí ta entitulá ‘Ku Man Na Kurason’. ‘Ku Man Na Kurason’ ta un kansion ku a nase
den e temporada di pandemia C19. E kansion a keda skirbí dor di e muchanan di VivaKids
Recycleband mes, huntu ku Omar Sling.
Jaer Thomson ta e integrante di Vivakids Recycleband ku ta interpretá ‘Ku Man Na Kurason’,
den kua e ta papia di nos dushi Kòrsou i su dushi hendenan ku gusta ambiente i fiesta. E kansion
aki ta konsientisá komunidat pa por sigui kuida di otro, mustrando afekshon pero alaves kòrda
kada unu di nos pa tene kuenta ku e reglanan i medidanan pa yuda mantene e kontagionan
abou.
Den un manera masha grasioso i úniko VivaKids Recycleband ta pone e infasis riba un manera
nobo pa saludá otro.
E forma rítmiko i alegre di VivaKids Recycleband sigur lo pone grandi i chikí move i gosa i alabes
konsientisá pueblo di Kòrsou di e medidanan pa tene kontagio di e pandemia abou.
E videoclip ku a keda produsí huntu ku e kansion ta forma parti di e prueba final ku e muchanan
ta pasa pa sera e periodo i tèst nan kresementu i desaroyo di nan abilidatnan. Kada periodo, ta
konsistí ku e muchanan ta wòrdu guiá den traha i siña toka un kantika nobo, graba esaki den un
studio di produkshon i por último graba esaki su videoclip. Pa e video aki e muchanan di
VivaKids Recycleband a diseñá i krea e ophetonan i traha e trajenan i asesorionan di e aktornan.
E muchanan a husa materialnan resiklá manera kaha di karton, dòpi, bòter di plèstik èts.
VivaKids Recycleband ta un proyekto ku e artista multi talentoso, Omar Sling a inisiá na aña
2017. Di forma kompletamente grátis, e muchanan di Vivakids Recycleband ta bini huntu tur
Djasabra den Atelier Omar Sling i no solamente ta toka i kanta, pero tambe ta siña di e
importansia di resiklahe i nos medio ambiente, arte, formashon i kultura. Di e forma ak, Omar
Sling ta invertí i duna bèk na nos komunidat. E meta ta, pa sigui invertí i ekipá e muchanan akí
mas tantu posibel di moda ku mañan nan tambe por sigui karga e pais akí pa dilanti.
Mirando ku VivaKids Recycleband ta un proyekto grátis, nos ta inmensamente agradesido di por
a bolbe konta ku e apoyo i yudansa di diferente persona i instansia pa por a logra produkshon di
e kansion i videoclip aki.
VivaKids Recycleband ta yama un danki di kurason na entre otro:
EWT, Esperamos Supermarket, BoFrei Agencies, CocaCola, Ministerio di Enseñansa Siensia
Kultura i Deporte, La Reina, Grupo di Teater Kishikishi ku na aktornan Eduard Reineta, Crisen
Scorea i Sheldon Angelister, Explosion Dansers ku nan aktornan Dianthely Pourier, Kydionna
Polonius, Soline de Jongh, Raisis Escoto.
Tambe nos kier yama danki na:
RECORDING STUDIO: Jamz Caribbean. CAMERA & EDITING: Futuristic Production.
DIRECTING & PRODUCED: Omar Sling.
HELPERS: VivaKids Parents, Oma Chichi, Welinchi, Ludwig Jansen, Rayen Dj RAY. Masha masha
DANKI. Boso aporte di bèrdat tabata super balioso pa nos.
Abo tambe por disfrutá di e videoclip di ‘Ku Man Na Kurason’ tantu riba e Youtube komo e
página di Facebook di Vivakids Recycleband. Mas ku klaro ‘like & share’ e videoclip i asina
sostené Vivakids Recycleband den e bunita i humilde proyekto aki ku nos ta hasi ku hopi amor
pa tur nos.
Sigi nos riba rednan social pa mas informashon
FaceBook | YouTUBE | Insstagram | TikTok Viva Kids Recycle Band
YouTube Search Viva Kids Recycle Band. “Ku Man na kurason”


text:
THE BOTTOM/KRALENDIJK- Dave Levenstone, lider di e partido ekstra-parlamentario UMP na Saba ke mira un konekshon aéreo direkto entre Boneiru i St. Eustatius, ku konekshon pa Saba.
Levenstone, ku pa hopi aña a fungi komo hefe di asuntunan ekonómiko pa gobièrnu di Saba, ta hasi un apelashon riba gobièrnu di e tres islanan pone kabes huntu, i sinta na mesa ku EZ Air.
“Pa añanan larug nos ta papiando di un konekshon asina, ku ta mas ku lógiko. Konstantemente tin hopi turista hulandes na Boneiru, i ken ta bisa ku nan lo no tin gana di konosé St. Eustatius i Saba tambe?”, asina Levenstone ta puntra.
Levenstone ta pensa tambe ku konekshon di St. Eustatius pa Saba, lo por wòrdu hasi pa e kompania SXM-Airways ku tin avión ku por baha na Saba tambe.
EZ Air
Levenstone ta mustra riba e echo ku EZ Air a wòrdu finansiá pa e fondo di penshun Karibe Hulandes (PCN), i ku pesei ta lógiko pa sinta ku e kompania aki pa wak bou di ki kondishon lo por yega na e konekshon aéreo deseá.
“Ami ta di opinion ku nos mes gobièrnunan mester tuma e inisiativa a i no mester sigui warda riba Hulanda, ku a mustra nos hopi biaha ku nan no tin interes pa yuda den esaki. Pero si e ta di importansia pa ekonomia di nos islanan mes, nos mes no por tuma e inisiativa i hasi e kos aki un realidat” asina Levenstone a konkluí.


text:
KRALENDIJK – Orco Bank i Aruba Bank a selebrá nan ‘Siman di Apresio pa Empleado’ 2021 (Employee Appreciation Week). E siman di apresio a kuminsá ku un enkuentro virtual “Orco Bank – Aruba Bank Summit 2021”, na tur isla, esta Aruba, Boneiru, Kòrsou, i Sint Maarten. Peter Staal, direktor di ORCO Aruba Holding, a habri e anochi i a duna palabra di bon biní, enfatisando e importansia di komunikashon i kolaborashon entre ámbos instansia.
Djaluna mainta trempan, for di Orco Bank i Aruba Bank, a kuminsá e siman ku un reunion virtual kaminda Edward Pietersz, Managing Director i CEO di Orco Bank, for di Kòrsou i Sharon Fränkel-De Cuba – Managing Director di Aruba Bank, for di Aruba, a gradisí tur empleado pa nan bon trabou i esfuersonan durante 2021. Siguientemente, empleadonan na tur sukursal di ámbos banko a risibí un dushi desayuno.
Hinter e siman ku a sigui a para den lus di e diferente aktividatnan ku a tuma lugá, manera un bingo virtual, trit personal, seshon di duna otro apresio i un ‘scavenger hunt’.
Danki
E direktornan di ORCO i Aruba Bank a bisa ku e siman di apresio ta mustra apresio na tur empleado, pero tambe un forma di yama danki pa un trabou bon hasí.


text:
Dutch Caribbean Nature Alliance (DCNA) ta invita tur residente di Aruba, Boneiro, Corsou, Saba, Sint Maarten y Sint Eustatius pa participa na e prome Big Live Nature Quiz diabierna 2 di juli 6 or di atardi. Participacion ta gratis, online, bibo, interactivo y ta contene pregunta tocante e bestianan di Caribe Hulandes. E quiz divertido aki ta na Ingles, pero tambe e preguntanan lo tin subtitulo na Hulandes y na Papiamentu. Bo por participa online desde bo cas of bo por bay na un di e luganan di transmision riba bo isla. Bo por participa bo so of bo por forma un ekipo cu maximo 4 amigo/ famia / colega. E ekipo ganado lo gana un trip riba un barco di bela/trip di snorkel rond di bo isla. Percura pa bo registra riba biglivenaturequiz.org.
E habitantenan di e seis islanan di Caribe Hulandes di 18 aña of mas ta invita pa participa na e prome concurso anual Big Live Nature Quiz pa adulto. E quiz ta tuma luga dia 2 di juli di aña 2021, de 6 or pa 7 or pm AST. Ta bay tin un pausa cortico pa socialisa y pa tuma algo di come y bebe pa prepara pa e di dos ronda.
Team
Participa bo so of forma un ekipo cu maximo 4 amigo / famia / colega
Luga
Bo por participa na dos manera. E participantenan por hunga online desde nan trabou of cas cu amigo y famia y tambe por bay na un bar of restaurant stipula (Boneiro: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar) na unda ta transmiti e quiz bibo.
Reserva bo luga
E gruponan cu ta consisti di un pa cuater miembro mester registra di antemano riba biglivenaturequiz.org pa por participa. E personanan cu ta desea di participa na un luga cu ta transmiti bibo tambe mester reserva un mesa na e bar (Boneiro: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar).
Rekisito
No ta necesario pa prepara bo mes of studia di antemano pa e quiz. E unico cos bo mester pa participa ta un registracion online (biglivenaturequiz.org), un conexion di Internet, un computer, un telefon pa contesta pregunta y un bon actitud.
Si bo forma un ekipo y bo ta participa for di bo cas of trabou, bo mester reuni fisicamente dilanti di un computer y bo mester solamente 1 telefon celular pa ekipo pa manda bo contesta di team.
Si bo ta participa for di un di e barnan stipula, solamente bo mester registra online (bilivenaturequiz.org), reserva un mesa na e bar (Boneiro: Hillside, Saba: Long Haul, St. Eustatius: Blue Bead Bar & Restaurant), St. Maarten: Dinghy Dock Sailors Bar) y bin cu un telefon celular.
Tema: Bestia di Caribe Hulandes
E quiz lo tin un total di 35 pregunta di escogencia multiple. E quiz ta bay ta na Ingles, pero e preguntanan lo tin subtitulo na Hulandes y Papiamentu. Ta bay tin cinco categoria: Bestia di lama, Bestia cu ta biba riba tera, Zonido di naturalesa, Especie special y Persona y Naturalesa.
Premio
E ekipo ganado ta gana un trip riba barco di bela/ trip di snorkel rond di su isla. E ekiponan cu keda na di dos y di tres luga ta ricibi t-shirt y pechi.
Quiz anual pa adulto y mucha
DCNA ta apoya entre otro STINAPA Bonaire, CARMABI na Corsou, Aruba National Park Foundation, Saba Conservation Foundation, STENAPA na St Eustatius y Nature Foundation Sint Maarten, entre otro, cu su programanan di educacion tocante naturalesa. A traha e Big Live Nature Quiz online pa educa e ciudadanonan tocante conservacion di naturalesa na un manera interactivo divertido, pa encurasha practica ecologico, pa apoya e proyectonan di conservacion di parke y pa conecta e personanan den henter Caribe Hulandes. Esaki ta un evento anual pa adulto y mucha. E edicion pa mucha ta planea pa fin di october.
E Quiz Big Live Nature Quiz ta wordo financia generosamente door di Ministerio di Agricultura, Naturalesa y Calidad di Alimento (LNV) y e actividadnan di DCNA ta conta cu apoyo di Loteria Nacional di codigo postal (Nationale Postcode Loterij).
Sigui e Big Live Nature Quiz online
Consulta Facebook di DCNA (Dutch Caribbean Nature Alliance), Instagram (DCNAnature) of biglivenaturequiz.org. Si tin pregunta, manda un e-mail pa research@DCNAnature.org of projects@DCNAnature.org of yama nos na + 599-717-5010.


text:
Stories By Press
-
Awe AVB ta celebra 90 aña di existencia
Arubaanse Voetbal Bond (AVB) awe diasabra 29 di januari 2022 ta celebra nobenta aña di existencia. Tabata nuebe decada pasa cu...
-
RCA ta gana La Fama 1 – 0 pa un three-peat di Copa Betico Croes
Diamars bou di un interes grandisimo, RCA y La Fama a enfrenta otro den e gran final di Copa Croes 2022....
-
AVB lo celebra nan di 90anja aniversario cu un All Star Game
Dia 29 di Januari proximo, e federacion di futbol, AVB lo cumpli 90 anja. Y mas cu claro mester celebra e...
-
SC United ta gana Rooi Afo pa penalty y ta avansa den Copa Betico Croes 2022
Cayman nan di Rooi Afo no a logra un otro sorpresa den Copa Betico Croes y ta perde pa medio di...
-
Sporting ta elimina Caravel pa medio di penalty
Diasabra anochi e prome sorpresa a cay den e Copa Betico Croes 2022 ora cu Sporting ta elimina Caravel. Un wega...
-
Atletico Santa Fe ta sigui pa e proximo buelta den e Copa Betico 2022
Diabierna anochi den stadion Guillermo Trinidad a tuma lugar un solo wega valido pa e Copa Betico 2022 unda e debutante...
-
AVB/ 6 months ago
Pumanan di Britannia ta sigui despues di a elimina Caiquetio
Copa Betico Croes 2022 a inicia den stadion di Frans Figaroa na Noord unda dos ekiponan bisina di bario Caiquetio y...
-
AVB/ 6 months ago
Loting pa e Copa Betico Croes 2022 ta conoci
Dialuna anochi, na e Technical Center di Arubaanse Voetbalbond, AVB a hasi e loting pa loke ta e Copa Betico Croes...
-
AVB/ 8 months ago
Campeonato 2021/2022 di AVB dedica na 4 baluarte
Manera ta custumber di tur aña, AVB ta dedica e campeonato na personanan cu a duna un aporte na e futbol...
-
AVB/ 1 year ago
Investigacion riba proceso di inscripcion pa torneo di futbol
Recientemente e organisacion di futbol, Sport Vereniging Racing Club Aruba, SV RCA, a entrega un keho oficial relaciona cu un procedura...


text:
Nos invitado awe ta Lucia Balentin kariñosamente jamá Tia. E ta di e bario di Rinkon pero bibá aktualmente den e bario di Republiek. Nos ta kombersa kune tokante e Boneiru di antes, spesialmente e bario di Rinkon kaminda ela lanta i tambe di su bida.
Produkshon: Fundashon Históriko Kultural Boneriano
Durashon: 46 minüt
Fuhikubo ta presentá: Lucia Otilia (Tia) Balentien-Winklaar
Nos invitado awe ta Lucia Balentin kariñosamente jamá Tia. E ta di e bario di Rinkon pero bibá aktualmente den e bario di Republiek. Nos ta kombersa kune tokante e Boneiru di antes, spesialmente e bario di Rinkon kaminda ela lanta i tambe di su bida.